text:
Te’ena Senatoa pili fa’asala ai ‘sponsor’ tagata ‘overstayer’
I le tele o mafua’aga e le lagolagoina ai e le Senate le pili na pasia e le maota o sui, lea e faasala ai sponsor o tagata mai fafo ua ova aso talu ona aumau i le teritori, na faia ai loa le faaiuga a le komiti a le Senate ina ia teena lenei tulafono seia i ai se isi taimi ona toe iloilo lea.
O lea fa’ai’uga a le Senate na faia lea ina ua maea se iloiloga a le komiti o Mataupu tau Tulafono ma Femalagaaiga, lea na molimau ai le afioga i le Loia Sili ma le Pule o le Ofisa o Femalagaaiga.
E talitonu le Senate, e i ai nisi vaega o le tulafono e tatau ona teuteu ao le’i pasia ma tuuina atu i le Ofisa o Femalagaaiga mo le faamalosia, ma o nisi o ia vaega e aofia ai le maualuga tele o le faasalaga o loo tuuina atu i sponsor, atoa ai ma le le tatau lea ona toe alu le vaega tupe lenei i le teugatupe Faalotoifale a le malo.
O le tino o le tulafono na pasia e faipule, o loo taua ai ituaiga faasalaga e lua e faasala ai sponsor na aumaia tagata mai fafo, pe afai e faamaonia ua ova aso e aumau ai le tagata mai fafo i totonu o le teritori.
O sponsor e aofia ai tagatanuu taitoatasi o Amerika Samoa, atoa ai ma pisinisi poo kamupani tua na o latou aumaia tagata mai fafo e faa faigaluega i le teritori.
Mo se faataitaiga afai o se tagatanuu sa ia sponsor ina se tagata mai fafo e maua ane ua ova ona aso, e $10 i le aso mai aso uma ua ova ai le nofo a le tagata mai fafo o le a faasala ai le sponsor, ae afai o le sponsor o se kamupani poo se pisinisi tua, e $100 i le aso mai aso uma o le a ova ai le tagata e faasala ai le kamupani poo le pisinisi.
O lenei vaega tupe e pei ona fuafuaina i le pili lea na pasia e faipule, o le a tuuina atu i se teugatupe faapitoa i totonu o le Teugatupe Faalotoifale, ma le faamoemoe e fesoasoani i le fausiaina lea o galuega tetele i totonu o le atunuu.
Na taua e le afioga i le Maopu ia Ufuti Faafetai Ieremia e faapea, e le mafai ona tumau le aofai o tagata mai fafo e faamaonia ua ova o latou aso i le teritori, ona o faaiuga lava o le tausaga e tele ina toe foi ai le toatele i o latou atunuu.
Mo se faataitaiga e pei ona saunoa Ufuti, afai e silia ma le toa afe (1,000) le aofai o tagata mai fafo ua ova aso i le teritori, o le mea mautinoa lava e oo atu loa i le masina o Tesema, ona toe foi loa lea o le toatele o i latou nei, e oo atu lava i le 500 e toe foi atu i o latou atunuu, ona faaitiitia ai loa lea o le aofai o tagata o loo ova aso e ui o loo i ai pea le silia i le toa 800 o i latou nei i totonu o le teritori o loo faasolitulafono lo latou aumau ai i le atunuu.
O se tasi o itu sa tetele i ai fesili a nisi o afioga i Senatoa, pe aisea e mafua ai ona umi le nofo a le tagata mai fafo i le teritori pe afai e maea le pemita e 30 aso na malaga mai ai, aua o le matafaioi lea a le Ofisa o Femalagaaiga, o le sailia lea ma faatonu i latou nei ina ia toe foi i o latou atunuu.
Na faamanino e Ufuti e faapea, o se tasi o faafitauli ua maitauina e lona ofisa, e uma loa le pemita na malaga mai ai le tagata mai fafo, ona le toe nofo loa lea i le fale o lana sponsor ae o le a sui le isi nofoaga e aumau ai, ma o le isi lena faigata o lenei mataupu, e ui talitonu nisi o Senatoa e le o se tulaga faigata aua e le o se atunuu tele le motu o Tutuila.
Na taua e se tasi o tamalii o le atunuu o loo ia sponsor ina foi nisi o tagata mai fafo i le teritori, na te le lagolagoina le pili a faipule e faasala ai sponsor aua e le o le sponsor le pogai o le faafitauli.
“Ou te talitonu a’u ia, o le tiute tonu lava lena a le Ofisa o Femalagaaiga, vaai poo ai le tagata mai fafo lea ua uma lona pemita, saili ma toe faafoi, e leai se mea o le a amo ai fua e le sponsor le mamafa o le sala a le tagata mai fafo,” o le saunoaga lea a lea tamalii e lei finagalo e faailoa lona suafa.
O le toatele o tagata mai fafo ia e ova aso i le teritori, o tagata lava mai Upolu ma Savaii e pei ona molimau Ufuti.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Tusi Fa’alauaitele i le Fono 2: “Saili se vai fofo tumau ma le tonu”
Avea lenei avanoa e molimoli atu ai la’u fa’afetai ma le fa’amalo i le Senate, i lana fa’ai’uga mae’ae’a ma le tonu na folasia, e ala i lana palota “leai” i pili taufa’aofi a le malo e pei ona alo atu iai i lena vaiaso ua tuana’i. Fa’amalo fai o le faiva, fa’amalo ta’ita’i alofa.
Avea fo’i lenei avanoa e fa’asoa atu ai ni manatu i le galuega o faia nei e le Maota o Sui, i lea lava pili taufaaofi. I lipoti a le au faasalalau ua maua ai ua faa’ofu e le Maota lea pili i se ofu fa’amanu, i ni a latou suiga i le pili, ma le fa’amoemoe e pasia ma fa’aauau atu ai lona iloiloga i le Senate.
I molimau a le au faipisinisi, e latou te le sapaia le pili taufaaofi a le malo ona e ono afaina ai tupe maua a pisinisi ma oo atu ai i se tulaga e vaea ai tagata faigaluega. A vaea le tele o tagata faigaluega ona faapea foi lea ona oo nai nei aiga i se tulaga fita ma le faigata o le olaga. I le ma le isi, e talitonu le au faipisinisi e le oo ni tupe maua mai le pili taufaaofi i le tulaga ua fuafua le malo e maua e toe totogi ai le nonoga tupe lenei, e fa’atupeina ai le polokalama mo gasegase siitia i fafo a le LBJ.
Na sa fa’apea foi ona molimau le teutupe a le malo, le susuga i le sa’o ia Magalei, ina ua fa’afesiligia, ua tau le lava tupe maua mai i lafoga o aoina i luga o le uafu, mo sikaleti ma ava malolosi, e toe totogia ai le tupe nono muamua a le malo ($20 miliona) lea na faia i le pe a ma le lua i le tolu tausaga ua tuana’i. O le molimau lenei a Magalei ua sapasapaia ai le molimau a le au faipisinisi, e le oo ni tupe maua e totogi ai le nonoga tupe fou lenei a le malo ($10 miliona) e pei ona fuafuaina; ona o lafoga lava ia o lea e totogi ai le nonoga tupe muamua.
I se vaaiga fa’alemafaufau, e pei o lenei pili taufaaofi e foliga mai o se taumafaiga faanatinati, e aunoa ma ni fuafuaga maumaututu, ona o ni itu nei e tolu. Muamua, sa toe fa’atopetope le suiga o le faamatalaga o le pili taufaaofi ae ua uma ona tu’uina atu aloaia le pili I le fono mo lana iloiloga- e aveesea mai ai le lafoga fa pasene (4% wage tax) mai le pili taufaaofi. Lona lua, sa le mau manatu le alii loia faufautua a le kovana, ina ua fesiligia i le vaega o le pili e siitia ai laisene faipisinisi mo kamupani i le $2000 i le tausaga; ma lona tolu, o le o gatasi lea o le molimau a le teutupe a le malo ma le molimau a le au faipisisnisi e le palani tulaga o tupe o le a maua i nei faiga ma le aofai ua fuafua e le malo e maua mai i lafoga nei e pei ona ta’ua I luga. E foliga ua fa’apopoleina le teutupe a le malo i lea tulaga ona o le ono oo o nei faiga ise tulaga e to’omaunu ai le totogina o nonoga tupe nei mai le litaea a le malo; ona o le teutupe a le malo, o ia foi o se tasi o le komiti fa’afoe o le litaea a le malo.
O ia la tulaga sa tupu ai so’u lagona o le a otometi ona teena e le Maota o Sui lea pili a le malo, e pei ona teena e le Senate. Ae peita’i, ua feula pea le motumotu e le Maota of Sui i le faia o ni suiga i le pili ina ia paasia ma molimoli atu ai loa i le Senate mo le latou iloiloga i suiga a le Maota. I se va’aiga fa’alemafaufau i suiga ia a le Maota pe a tu’u fa’afegai ma le pili a le malo e pei ona faauluina mai ai, e maoa’e le tomai ma mafaufau o le Maota nai le tomai ma faiai na fausia ai le pili taufaaofi a le malo. Ae peita’i, poo a lava teuteuga a le Maota e toe fai, e le mafai ona suia i le lelei se pili taufaaofi e sameme solo lona fa’avae, ma fa’ailoga fesili lona taunu’uga ma fa’amoemoega, ona e aunoa ma ni su’esu’ega maumaututu e atagia ai lo latou alofa moni i le loaloa o le atunuu. O le upu moni, o le ulupo’o lava ia o le ulupo’o, e le masuia.
Ma ua fa’atupula’ia ai ni fesili taua e tatau ona fa’atalanoaina ma fa’amalamalamaina e le Maota a’o fa’aauau le latou galuega. Muamua, a pasia le pili e sui a’i le pili a le malo ma avea ma tulafono, o fea e toe maua mai ai tupe e fa’aauau ai le tautua a le LBJ mo gasegase siitia i fafo pe a mae’a le $2.4 miliona pei ona iai le suiga a le Maota (mai le $10 miliona)? O lenei pili ma suiga a le Maota o se atina’e tumau e faaauau ai pea le nonoga tupe I tausaga taitasi aua gasegase siitia I fafo? Poo se faiga mo lenei tausaga e tasi ona o lea e loma le palota a le atunu’u; a uma foi ona tatou toe se’e lava lea I tulaga masani o le leai o se tautua mo gasegase siitia I fafo, se’i aulia foi le isi fa tausaga? Pe aisea o fuafua ai le Maota e tiposi le nonoga tupe lenei I le tusi tupe a le malo ae le o le tusi tupe a le LBJ? O iai se fuafuaga a le malo ma le Maota e sui ai le pulega ma le fa’atautaia o le tautua mo gasegase siitia i fafo mai le LBJ i le ofisa o le Kovana? A fa’apea o le sa’o lea, pe ai sea? Pe ao foi ona faaauau le fai fua o lenei tautua, pe atonu ua oo i le taimi e lafo maa uma iai le atunuu i totonu o lenei atina’e poo le tautua?
Ua loa tausaga o leai se tautua mo gasegase siitia i fafo ona o le leai o se tupe sa fa’aagaaga mo lenei tautua; ma i lea vaitau sa mafatia fifilemu ai lava nai nei tagata, ma oo ai ina uma le soifua o nisi. Ana lagona leo o nai tagata nei atoa ai ma leo o aitu o e ua fai i Pulotu le folauga, oute talitonu o se tau’alaga a Solomona i taitai o le malo ina ia saili se fofo tumau ma le tonu (fea) o lenei mataupu, ina ia aua ne’i si’i Prince ae toso Loimatamaligi. A leai, ona sili lea ona tu’u; aua e tatou te taunuu uma lava i le uati, e tasi fo’i le taunuuga o le tuligasi’a o lenei olaga- o asoua, o aso folau.
Sa iai se ta’ita’i o le Maota sa fa’asoa i lana vaega fa’aupufai a’o talanoaina le pili lenei- “a sao atu a si ona ulu I totonu, ona faigofie lava lea ona sao atoa atu le tino o le kamela I totonu o le fale’ie”. O nei upu fa’amalosi’au e fa’atatau i le fa’afaigata ona totogi o lafoga ma laisene e le au faipisinisi ma tagata lautele i le amataga, ae i’u lava ina malu le tai ma masani ai lava pe a mavae ni nai masina. O le tima’iga foi lea a le Kovana ina ua fa’aulu mai ana pili taufaaofi pei ona iai, ma sa ia toe tatao mai ai i lana polokalama o le aso To’ana’i a se’i mavae atu nei.
O le fesili autu ua tula’i mai, poo nei faiga a le Maota o fa’avae i le alofa moni i le atunuu, poo le fa’apolokiki aua le palota o loma nei? O le ave’esea o le lafoga fa pasene (4% wage tax) ma le tu’utu’u ifo o lafoga ma laisene o pisinisi, o se faiga ea e fa’afaigofie ai ona fa’aulu atu ai o le ulu o le kamela i totonu o le fale’ie; a o’o ina uma le palota, ona matua sunu’i atoa atu ai lea o lona tino tele i totonu?
I se vaaiga faa-le-mafaufau, e iloa ai ni uiga e taufa’amata’u ma fa’a-terorisi lona natula o loo lilo poo tanumia i totonu o nei upu fa’amalosi’au poo tima’iga; ae maise lava pe afai o nei pili taufa’aofi e le o fa’avaeina i luga o le alofa moni i le atunuu e ala lea i ni su’esu’ega maumaututu ma le soalaupule, e pei ona alia’e mai i molimau ua tau’a i luga. Atonu o le ala foi lea ua tevateva solo ai le folauga fa’aatina’e a le teritori i le toafa, ma le ‘ausia ma sopo’ia le Vaitafe o Ioritana ma to’aitaunu’u atu ai i le nu’u na folafolaina; ona o polisi ma pulega “faa-Kamela” ma “faa-Terorisi” lea ua tatou iai nei.
I se saunoaga a le alii Senatoa, o Dr. Fuata, o le mataupu lenei o gasegase siitia i fafo o se mataupu e faigata ma lavelave; ma ona o le taua tele o lenei mataupu e ao ai ona lava le taimi e soalaupule ai ma taunu’u ai i se polisi mautu ma le fea mo tagata uma. Fetalai foi le Tofa i le Tootoo, le alii Senatoa ia Velega, pe aisea ua laga fa’atopetope-fa’a’alope ai lenei mataupu taua, ae ua loa tausaga o feoi nai tagata mama’i sa mana’omia lea tautua. O ia folasaga atoa ai ma isi e atagia ai le fa’autautaga loloto a le Senate, o lea ua ta’atia ai nei so latou finagalo fa’a-ta’ita’i alofa ia toe saili le tofa, mo le fausia o se polokalama lelei, talafeagai, mausali, ma le fea mo tagata uma o le atunuu.
O lea oute fa’alatalata atu ai i le Maota of Sui ma lo’u fa’aaloalo tele e tatau ai, ia faimae’ae’a le faiva o Pili, e fa’atino ai lo outou alofa moni i le atunu’u ae maise a outou tagata palota o itumalo ta’itasi o loo tapua’i ma tu’i mai le mulipapaga.
Aua na saunoa lava lo tatou Fa’aola o Iesu Keriso a’o le’i maliu tiga i luga o le satauro ma toe afio manumalo i le Lagi, e mana’omia e le alofa moni ia ni fa’atinoga. E mafai ona tatou tautala i le alofa i le aso atoa- e mafai foi ona tatou tusia ni faamatalaga poo ni solo e folafola mai ai, ma lagiina ni pese e vivii mai ai, ma lauga mai i sauniga e faamalos’auina ai- ae se’iloga ua tatou faaalia lena alofa i ni faatinoga, e le aoga a tatou upu ua na o se “apa memea taalili, poo se sumepalo tagitagi”.
Ia manuia le Eseta!
Soifua
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Toe tolopo le lauina o le faasalaga a Tone Pulou
O le taeao ananafi na faatulaga e fofogaina ai le faasalaga o le alii o Tone Pulou, peitai o lea ua toe tolopo i le Aso Lua o le vaiaso fou, ina ia maua ai se avanoa e feiloa’i ai lana loia ma nisi o lona aiga o lo o fuafua e molimau mo ia.
E na o le Sa’o o le aiga o Pulou na molimau i le taeao ananafi, le afioga ia Utofili Asofaafetai Maga. E foliga mai o le molimau a le afioga ia Utoofili na mafua ai ona faia le faaiuga a le faamasinoga e toe tolopo lenei mataupu.
Na taua e Utoofili i lana molimau, o ia o le Sa’o o le aiga o Pulou, ma o le fo’i ua molia o lana matai taule’ale’a i totonu o lona aiga.
Na faaalu e Utoofili se taimi e tau faamatala ai tiute tauave a le matai taule’ale’a i totonu o lona aiga ma le nuu, ma o nisi o ia tiute mo Pulou e aofia ai lona fesoasoani i taimi o toona’i a le ekalesia ma le aiga, o ia na te logoina isi sui o le aiga o lo o nonofo i Pagai pe afai ua manaomia se feiloaiga a le aiga potopoto, o ia foi o le failautusi a le aiga na te faamaopoopoina saoga a le aiga i soo se faalavelave, e faamoemoeina tele foi Pulou i soo se manaoga i totonu o lona aiga.
Fai mai Utoofili, o isi itu lelei o Pulou, e le gata o se tagata e malamalama i le aganuu, ae o ia foi o se tagata e atamai e tautala ma poto i soo se gaioiga faananati pe afai e manaomia e lona aiga.
Na fesiligia e le loia a le malo, o Mitzie Folau ia Utoofili, pe na te silafia le aiga o le teineititi lea o lo o aafia i lenei mataupu, na tali le molimau, e le masani tele ai, e ui o se tasi foi o aiga i totonu o lona nuu o Fagaitua.
Na fesiligia foi Utoofili pe masani i le tama’ita’i o lo o a’afia i lenei mataupu, na tali le Sa’o, e na te le i iloa muamua, peitai o lea faatoa faalogo ma iloa, ina ua faagasolo lenei mataupu.
Sa fesiligia foi le molimau pe na te iloa o lea ua ta’usala Pulou i le moliaga o le faiaiga ma se teineititi e 13 tausaga le matua, na tali Utoofili, na te le’i iloa lena tulaga, e le’i tuuina mai foi se faasalaga a le faamasinoga e tusa ai o le mataupu, peitai e i ai lona talitonuga e i ai taimi e tutupu faafuasei ai ni faafitauli e pei la o le faafitauli lea ua aafia ai le ua molia.
Fai mai Utoofili, o ia e matua inoino lava i ituaiga gaioiga ia e pei ona ta’usala ai Pulou, peitai e tumau pea lona talitonuga o Pulou, o se alii lelei ma amio lelei.
Na faatoese Pulou i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia sei foi atu ai e tausi lona aiga ma ona matua, aemaise ai e fia tautua i le nuu ma le ekalesia.
Sa ia faatoese i le aiga o le tamaitai na aafia ma ona matua, o lona nuu ma le ekalesia.
“Ou te talosaga atu i lua afioga i alii faamasino mo se isi avanoa mo a’u, se’i o’u toe fo’i atu ai e tausi lo’u aiga, aemaise ai o lea ua ou iloa ua i ai isi o’u matafaioi faatama, ou te tausi ai i si o’u atali’i,” o le talosaga lea a Pulou i le alii faamasino sili lagolago ia Lyle L. Richmond ma Mamea Sala Jr.
O le moliaga ua ta’usala ai Pulou na afua mai i se faalavelave na tulai mai i le 2010 ao galue o se faiaoga i le aoga tulaga muamua i Alofau, ma i’u ina ma’itaga ai se teineititi e 13 tausaga le matua.
Na sola o ia i Ausetalia ma nofo ai mo le silia i le tausaga, peitai ina ua toe agai atu i Hawaii e tafao ai i nisi o ona aiga ma uo, na pu’e faapagota ai o ia e FBI ma toe faafo’i mai ai i le teritori ia Oketopa 2011.
O le taimi nei, o lo o taofia pea o ia i le toese e aunoa ma se tupe ua faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AMAONIA TU’UAIGA O LE SOLI TOFAGA USO LONA TO’ALUA
Ua fa’amaonia e le Fa’amasinoga Fa’aitumalo moliaga o le fa’atupu vevesi fa’asaga i le alii o Mapu Leota, ona o se fa’alavelave lea na tula’i mai i le masina o Mati 2012, ina ua ia tago tago i le itutinosa a le uso o lona to’alua a’o moe.
Na matua teena e Leota lea tuuaiga, ma mafua ai loa ona faataunuuina lana faamasinoga iloilo e pei ona faia i le taeao ananafi, i luma o le alii faamasino ia John Ward II, peitai ina ua mae’a ona faafofoga le faamasinoga i molimau a le malo, na tuuina mai ai loa lana faaiuga e nofosala Leota i le moliaga o le faatupu vevesi i nofoaga faitele.
E le’i lelei se molimau a le tina sa aafia i lenei mataupu ona o le tagi ao ia nofoia le nofoa molimau i le taeao ananafi.
O nisi o molimau a le malo e aofia ai le tina sa aafia ma lona to’alua, o ia foi o se ali’i leoleo su’esu’e i le Matagaluega o le Puipuiga o le Saogalemu Lautele.
I faamaumauga a le faamasinoga sa taua ai e faapea, na faateia le tina na aafia a’o momoe ma si ona to’alua ma le la fanau i le potu malolo o le latou fale i Nuuuli, ina ua ia faalogoina se tagata o tago tago atu i lona itutinosa (tulou).
Na te’i le tina ma nofo a’e i luga, ma ia vaaia ai le ua molia i loo tu mai i ona vae, o le taimi lava lea na ia fafaguina ai lona to’alua, peitai e ala a’e lona to’alua ua fuli mai le tua o le ua molia ua savali aga’i atu i fafo o le fale.
Na faailoa e le tina na aafia i leoleo, e le o se taimi muamua lea ua faia ai e Mapu uiga nei ia te ia.
E le’i nofo lelei le mataupu i le va o le ua molia ma le toalua o le uso o lona to’alua i le po na tulai mai ai le faalavelave, ina ua taumafai le toalua o le tina na aafia e fesiligia le ua molia i le mafuaaga ua ia faia ai lenei gaioiga, peitai na oso mai foi le ua molia ma ia teena tuuaiga faasaga ia te ia.
O loo tumau pea poloaiga o loo tatala ai le ua molia i tua, e faatali ai le aso Gafua lea ua faatulaga e lau ai lona faasalaga.
O le moliaga o le faatupu vevesi i nofoaga faitele, e mafai ona faasala ai se tasi i le toese mo le umi e le silia ma le 6 masina, pe faasala foi i le salatupe e le silia ma le $500, poo le faasala foi i faasalaga uma ia e lua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text: Talu ai fa’asea mai ni isi o le atunu’u fa’asaga i le kamupani o le La O Samoa, o se vaega o le kamupani o le ‘Help U Solar LLC’, le kamupani lea e fautuaina tagata ina ia saini a latou suafa mo le faapipii fua o a latou ‘solar panels’, ua fautuaina ai e le Fa’atonusili o le Ofisa o le Enetia a le malo ia Ali’itama Sotoa le kamupani lenei, ina ia taofia le toe faia o a latou faasalalauga sese o lo o tuuina atu i tagata, atoa ai ma le taofia lea o le taumafai e fa’asaini igoa o tagata mo ni konekarate ma le kamupani.


text:
(w/ banner) Tala o Faamasinoga
KEIANA TALAESE
O le Aso Faraile o le vaiaso nei lea ua toe tolopo i ai e le Faamasinoga Maualuga le mataupu a le tamaitai o Keiana Talaese ma le tuutuuga, afai e o’o atu i le aso lea ae le’i mautu lava se maliliega e faaiu ai lenei mataupu, o le a faatulaga loa e le faamasinoga le aso e faataunuu ai le faamasinoga autu.
E lua mataupu eseese o lo o tuuaia ai e le malo le tamaitai talavou o Talaese, ona o se faalavelave na tulai mai i le faaiuga o le masina o Fepuari na te’a nei, ina ua taofia o ia ona o tuuaiga i lona umia lea o ni vaega o le laau faasaina o le mariuana, peitai ina ua taofia o ia i lalo o le vaaiga a leoleo, sa sola ese mai i leoleo peitai na mafai ona toe maua o ia e leoleo.
O lo o tuuaia e le malo Talaese i le moliaga o lona umia faasolitulafono o vaega o mariuana, atoa ai ma le sola ese mai lea ao i lalo o le vaavaaiga a leoleo, ae o le taeao ananafi na toe valaauina ai lenei mataupu i luma o le faamasinoga maualuga, ona o se talosaga a le malo i le faamasinoga, i se avanoa e mafai ai ona tuu faatasi mataupu e lua ina ia avea ma mataupu e tasi, ma faigofie ai loa ona tau tuu faatasi se maliliega e faai’u ai lenei mataupu.
Na talia e le faamasinoga le talosaga ina ia toe tolopo le mataupu a Talaese ma le tuutuuga, afai e oo atu i le aso Faraile e le’i taunuu lava i se faaiuga lenei mataupu, o le a faatulaga loa le aso e faia ai le faamasinoga autu.
O Talaese o lo o tuuaia faatasi ma ni alii se toalua, o i laua ia e aofia ai Vaoeli Lafoia ma Hefa Vahe, ina ua agai atu leoleo e faato’a filemu se vevesi na tulai mai i le uafu o Vaa Faila i le masina o Fepuari, ae maua ai ma fualaau faasaina ia te i latou.
O lo o taofia pea i le toese i Tafuna Talaese ina ua le mafai ona totogi le tupe na faatulaga e tatala ai o ia, e faatali ai lana iloiloga i le aso Faraile nei.
O le alii loia ia Cabel Poag o loo tulai mo le malo, ae o le alii loia ia Mike White o loo tulai mo Talaese.
AARON WISDOM
Ua talia e le faamasinoga maualuga le talosaga na faaulu e le malo, ina ia toe tolopo mo le 30 aso le iloiloga na faatulaga i le taeao ananafi a le alii o Aaron Wisdom, e faatali ai le taunuu mai o le faaiuga o suega ua maea ona auina atu i fafo, e suesueina ai vaega o fualaau faasaina ia o loo tuuaia sa maua i lenei alii, pe o ni fualaau faasaina moni ia mea pe leai foi.
O Wisdom o loo tuuaia i lona umia faasolitulafono o ni vaega o mariuana, umia o se fana e le’i lesitalaina, atoa ai ma lona umia faasolitulafono o ni pulufana.
O ia tu’uaiga na afua mai ina ua maua e alii o le Ofisa o Tiute vaega e pei ona taua i totonu o se container sa siaki i luga o le uafu, lea na aumai i lalo o le igoa o le ua molia.
O loo tumau pea poloaiga o loo tatala ai le ua molia i tua e faatali ai le isi ana iloiloga, lea ua faatulaga e faia leai le aso 30 Me.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E le mamao se mea e te sa'ilia ai le Lo’omatua Saina ua atoa le ono aso o maliu ma sa tu’uina lava o ia i lona pusa oti, ae tete’i tagata o le a o’o i le taimi e amatalia ai ona toe sauniga, e toe o atu e tatala atu le pusa oti, ua leai se oti, ae o lo ’o pateto mai tua i le umukuka o le fale o le olomatua, o lo ’o fai lana mea’ai.
O lenei tina e 95 ona tausaga, o lona igoa o Li Xiufeng, ma sa maua atu e ona tua’oi, ua ta'oto mai ua matua le toe gaoioi lava i lona fale, manatu i latou uma, ua maliu.


text:
U’una’ia Togiola le galulue fa’atasi o tagata ma leoleo
TOGIOLA: Mumusu tagata e fa’ailoa mea sese o lo o fai
I le tele ai o fa’asea mai ni isi o le atunu’u i le le lelei o le fa’amalosia e le Ofisa o Leoleo o tulafono ia ua mae’a ona pasia e le Fono ma sainia e le Kovana, na saunoa ai le alii kovana e fa’apea, e mana’omia le galulue fa’atasi o tagata uma e fa’amalosi ma puipui le tulafono, aua e le mafai e le to’atele o Leoleo o lo o i ai i le taimi nei ona fa’atino lea tiute.
Na ta’ua e se to’oto’o i luga o le polokalame a le alii kovana i le fa’ai’uga o le vaiaso na te’a nei, ua tele tulafono ua pasia e le fono ma saini e le kovana, peitai e foliga mai e le o lelei ona fa’amalosi e le Ofisa o Leoleo.
“Ua matua leai lava se faamalosiga o le tulafono e faasa ai le ulaula tapa’a, e oo i le tulafono e faasa ai le faalapisi ma le faaaogaina o laau faleotele leo i totonu o taavale, e le o ia i lava se galuega o fai i ai e leoleo, o le matou nuu e matua ki faaleo tele lava laau o taavale a tagata e leai ma se usitai i le tulafono,” o le faasea lea a lea tootoo i luga o le polokalame.
Na ta’ua e le to’oto’o, o ni isi o tagata a fai atu i ai i le ulaula i nofoaga o lo o fa’asa e pei o le falema’i ma tafatafa o Ofisa o le malo, ae feita ma fa’asea ma lafo upu le fiafia ma fai mai, “e leai se feau a se isi e pule lava latou.”
O le fautuaga a le to’oto’o i le kovana, e tatau ona fa’amalosia e le malo ia leoleo, ina ia silasila toto’a i fa’afitauli o lo o tula’i mai ina ia mautinoa o lo o fa’amalosia tulafono ua uma ona pasia mo le atunu’u.
Saunoa kovana Togiola Tulafono, e le mafai ona fa’atino e leoleo a le malo le galuega o le o i tua i nu’u ma itumalo, i minute uma o le aso, ma aso uma o le vaiaso, e va’ai ma tilotilo po o ai o solitulafono, sei vagana ua galulue fa’atasi le atunu’u e ripoti ma fa’ailoa fa’afitauli ia i leoleo.
Na lagolagoina e Togiola le fa’asea a le to’oto’o lea, o lo o vaivai le faamalosia o tulafono e leoleo, peitai o le fa’afitauli ua masani ai le atunu’u o lo o tulai mai, o le ufiuifi o le mea sese o lo o fai, e musu e fa’ailoa.
“O isi tagata e fiafia tele e vala’au mai ma fa’ailoa mai mea sese o lo o tupu, ae musu e fa’ailoa lona igoa fai mai e le mana’o e iloa atu ai fua ma ia ma lona aiga, o le faafitauli la lena o loo tulai mai, o le fiafia e ufiufi, faaopoopo atu ai ma le fia lelei ma le le fia aafia i se mea, ua atili ai ona faigata i leoleo ona faatino a latou galuega o le faamalosiina lea o le tulafono,” o le saunoaga lea a le alii kovana.
“E le mafai e leoleo ona faamalosi le tulafono i minute uma ma itumalo o le aso, ae mafai ona faatino pe afai e fesoasoani mai le atunuu,” o le isi lea saunoaga a Togiola.
Saunoa Togiola, e mafua ona tele solitulafono, e aofia ai ma le totoina o fuala’au fa’asaina, ona o lo o ufiufi e tagata e le mananao e ta’u ma faailoa, e mumusu e faailoa ne’i aafia atu ai o latou igoa ma ta’u leagaina ai i latou i le nuu.
“Ua outou silafia lelei le atunuu, o le tele o solitulafono e le mafai ona iloa e leoleo sei vagana ua outou fesoasoani e faailoa mai ona faatoa mafai lea ona agai atu leoleo e faatino o latou tiute.”
Na avea le toe lagaina mai o lea mata’upu ma itu na toe fautuaina ai e le kovana tagata faigaluega a le malo, ina ia nofouta i fa’asea o lo o aumai e le atunu’u. Na ta’ua e le alii kovana, e faamaoni fa’asea i nisi o tagata faigaluega o lo o ulaula i totonu o Ofisa, o nisi e tatala fa’amalama ona tu’u lea o le ulu i fafo ma ula le tapa’a, ona fai mai lea o lea ua alu le asu o le tapa’a i fafo.
Na fa’ailoa foi e le alii kovana e fa’apea, ua maea ona tu’uina atu sana fa’atonuga e fa’asa ai ona toe ulaula se tasi i tafatafa o so’o se fale faigaluega a le malo.
“Le atunuu e, e manaomia le tatou galulue faatasi, soia le fiafia e ufiufi solitulafono, afai e i ai ni solitulafono, faailoa mai ona matou fesoasoani atu foi lea i ai.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Talosaga nisi atunuu pulega ASPA
... ia taofi a latou siitaga fou
Ua talosagaina e nisi o le atunuu le Pulega a le Faalapotopotoga o le Eletise ma le Suavai (ASPA), ina ia alofagia le tulaga pagatia ua i ai le tamaoiga ma le oi o le atunuu, ma ia talia le talosaga lea ua tuuina atu e le afioga i le alii faipule ia Larry Sanitoa, e toe tolopo ai a latou siitaga ua fuafuaina mo Oketopa seia i ai se aso.
Na taua e nisi o le atunuu na mafai ona fesiligia e le Samoa News, afai e moni le alofa o le pulega a le ASPA i le atunuu, e tatau ona latou taliaina le talosaga a le alii faipule ia Sanitoa ua tuuina atu i ai, ina ia faateletelegese le isi a latou siitaga ua fuafuaina nei.
“Afai o le a toe sii nei i luga pili o le eletise ma le suavai, ae o lea foi ua sii pili a le falemai, faaopoopo atu loa i ai ma le maualuga o le tau o le soifuaga, ua le iloa la e le atunuu poo fea o le a sulu i ai,” o le saunoaga lea a le tina o Mareta Amituana’i, o se tina ua litaea mai i le galuega faa faiaoga, ae o loo faia sana pisinisi i lona aiga.
Na lulu le ulu o se tasi o tama e galue o se kamuta i se tasi o konekarate faufale i le atunuu, ina ua faailoa atu i ai e le Samoa News, o le aso 1 Oketopa lea ua fuafua le ASPA e toe faaopoopo ai le isi siitaga o totogi o ana tautua.
“A faafefea ona toe sii i luga a latou pili uila ma le vai, o lea foi e lei mamao atu le isi a latou siitaga, aemaise ai foi o lea ua pagatia le atunuu i pili a le falema’i, o ai tonu e sulu i ai le atunuu i taimi o faafitauli faapenei,?” o le saunoaga lea a Finau Mavaega.
O le vaiaso na te’a nei na tuuina atu ai e le alii faipule ia Sanitoa sana tusi i le taitaifono o le komiti faafoe a le ASPA ia Rev. Asaua Fuimaono, e talosagaina ai se avanoa e toe tolopo ai a latou siitaga ua fuafuaina mo Oketopa, ina ia mafai ai ona maua se isi fesoasonai ma se faamama avega mo le atunuu, i le taimi pagatia ua i ai le tamaoaiga i le taimi nei.
Fai mai le molimau a le alii o Apelu Fuataga, lea e galue i le kamupani a le StarKist Samoa, o le taimi tonu lenei e tatau ai ona galulue taitai o le atunuu aemaise ai sui tauva o le palota, e saili ni auala e maua ai e le atunuu le fesoasoani.
“Ou te manatu afai e mafai e se paga o loo tauva i le palota, poo nisi foi o faipule o le a tauva mo tofi o latou itumalo, ona taofi siitaga a le ASPA, ou te fai atu o le paga lena ma le faipule foi lena o le a manumalo i le palota, o le taimi lenei ua matua manaomia lava e le atunuu se fesoasoani i le tele o pili o loo totogi, e fai o le pili a le ASPA, ae o pili foi a le falemai, ae le faagaloina ai le tautuaina o aiga, lotu ma mea fai a le nu’u,” o le faamatalaga lea a le alii o Fuataga.
Ae na taua e se alii faipisinisi mai Asia e pulea se tasi o faleoloa i le taulaga, ua ia faalogo e faitau miliona le aitalafu a le malo i le eletise ma le suavai, peitai o lea e tulituli lava e le ASPA tagata taitoatasi ma pisinisi tau amata, ae o loo taatia le malo o loo tele lana aitalafu.
I le ripoti mulimuli na tuuina atu e le malo i luma o le Fono ao le’i tapunia ana galuega i le masina o Aperila na te’a nei, na taua ai le lata i le $7 miliona le aitalafu a le malo i le ASPA, mo le pili o le eletise ma le suavai
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Lapataiga mo i latou o le a avea ma tagata fai palota le tumau
Ua tuuina atu nei e le Komesina o Palota ia Soliai Tuipine Fuimaono se lapataiga, mo i latou uma o le a avea ma tagata faipalota le tumau, i le palota tele o lo o loma nei ia Novema 6.
Saunoa le afioga Soliai, soo se tasi o i latou nei e maua ane o lo o taumafai e fai ni faiga faatosina mo soo se sui tauva, o le a faamalolo.
O le palota o lo o loma nei o se tasi le o palota ua sili le taugata, ona o le toatele o sui ua faamaonia le tauva mo le tofi kovana ma le lutena kovana.
Na taua e Soliai lona faanaunauga, ia aua lava ne’i aafia fuafuaga uma mo le palota i ni faiga faapolokiki.
Sa ia taua foi e faapea, o se faiga palota sili lenei ona taua mo Amerika Samoa, ma o le tiute o ia o le Komesina o Palota na faatauto ai, ia mautinoa e tutoatasi auala uma e faatautaia ai palotaga a le atunuu, ina ia le aafia i nisi lava faiga e aofia ai tulaga faapolokiki mo isi lava gaioiga.
I tausaga palota uma lava, e faa faigaluega ai e le Ofisa o Palota tagata fai palota le tumau e galulue i le aso o le palota, i fale palota taitasi i le atunuu mo le faatinoina o tiute e tofia i latou e galulue ai.
Ma o le taimi nei, ua maea ona faafesootai i latou nei mo aoaoga e tusa ai o latou tiute o tagata fai palota le tumau mo Sasae, Sisifo, Manu’a ma le taulaga nei, e ui e lei faailoa mai e Soliai le aofai o i latou o le a galulue i nei galuega.
I le taimi o le aoaoga ua fuafuaina, o le a faamatala auiliili a i tagata o le a auai a latou tiute ma le taua o latou tiute e faatino i le aso o le palota, ina ia mafai ai ona sologa lelei le aso o le palota.
O le a faailoa atu ai foi aafiaga o faiga faatosina ma gaioiga faapolokiki pe afai e aafia ai i latou i le taimi o le palota.
“Soo se tasi lava e maua o lo o aafia i ni faiga faatosina i le taimi a’o lumana’i le palota poo le taimi fo’i ua mae’a ai ona faa faigaluegaina o ia o se tagata fai palota le tumau, o le a faamalolo loa ma ona tiute,” o le saunoaga lea a Soliai i se faatalatalanoaga ma le Samoa News i luga o le telefoni.
“O le uiga o lea tala, afai matou te maua ni faamatalaga o lo o tumau pea ona e aafia i faiga faatosina mo se sui tauva, ae ua maea ona avea oe o se tagata fai palota le tumau, o le a faamalolo oe mai lea tofiga.”
Saunoa Soliai, e manaomia lava le usitaia o aiaiga uma lava mo le puipuia o faiga palota i taimi uma.
Sa ia taua foi e faapea, afai o i ai se tagata ua faamoemoe e fia galue o se tagata fai palota le tumau e lo o manatu e le maua o ia pe afai e aafia i faiga nei, o le taimi lenei e tatau ai ona toe mafaufau. Fai mai lana saunoaga, e le tau faia sana faaiuga mai le faamalolo o se tasi e maua o aafia i faiga nei.
O nisi o tagata e masani ona avea ma tagata fai palota le tumau i le tele o faiga palota ua mavae atu, o pulenuu ma leoleo o nuu o loo tofia e vaavaaia fale palota taitasi ina ia saoloto mai le aafia i faiga faatosina.
E talitonu le Samoa News o pulenuu ma leoleo o nisi o aiga o lo o auai i latou i faiga faatosina mo sui tauva o lo o latou lagolagoina, ae na saunoa Soliai e faapea, poo ai lava i latou o loo aafia i tulaga nei, e le mafai ona faa faigaluegaina i latou e leoleo i nofoaga o fale palota, pe afai e maua ane o lo o aafia i faiga faatosina i le taimi o le palota.
fa’aliliu Ausage Fausia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TOLOFUAVALELEI: “E LE PALA'A'AI SAMOA”
Na te'ena e le afioga i le ali'i faipule ia Tolofuavalelei Falemoe Leiataua manatu o ni isi mai le teritori e fa'apea, ua mafua ona le vala'aulina le Aeto mai Pago Pago e tausinio i le tu'uga fautasi o le fu’a a Samoa ia Iuni, ona e i ai le lagona pala'ai e ono sola le Aeto ma le siamupini o tu'uga fautasi.
“E leai se agaga fa'apena i le Palemia ma le Komiti o le Fu’a, e le pala'a'ai fo'i Samoa ma la latou fa'ai'uga ua faia, na pau le manatu o le komiti, ia toe fa'aolaola ituaiga tu'uga fautasi sa amata mai ai Samoa ina ua fa'atoa sisi lana ulua’i fu’a i le 50 tausaga talu ai,” o le fetalaiga lea a le tofa Tolofuavalelei, o ia fo'i lea o le isi Ta'ita'ifono o le Komiti o le Fu’a a Samoa, lea o lo o tapenaina sauniuniga o la latou Iupeli Auro lea o le a amata fa'amanatu i le fa'ai'uga o le masina nei mo le umi e tasi le vaiaso.
E felanulanua’i finagalo o le atunu'u na fa'ao'o mai i le Samoa News ina ua fa'alauiloa e le tofa Tolofuavalelei i le masina na te’a nei le fa'ai'uga a le komiti o le fu’a a Samoa, e le fa'atagaina ai ni fautasi e fausia i fausaga fa'aonapo nei, ma fa'aaoga foe sipuni e tausinio i le tu'uga o le fu’a.
Na ta'ua e ni isi o le atunu'u i le Samoa News e fa'apea, e tasi lava le mafua'aga ua ala ai ona le mana'o Samoa e vala'aulia ituaiga fautasi ia e i ai le Aeto mai Pago Pago, ona e mumusu i sola le Aeto ma le siamupini, e pei fo’i ona latou matauina i le tu'uga i le tausaga na te’a nei, lea na toeitiiti ai lava mua le Aeto i le va'a o le Segavao II i se tu'uga mataina ma le finau.
Na ta'ua e ni isi o tamali'i e fiafia i le ta'aloga o le tu'uga fautasi, sa tatau lava ia Samoa ona fai se tu'uga fa'apitoa mo fautasi ia o lo o alo i le foe sipuni ina ia fa'aaoga ai le tautiga o afio'aga ma latou fautasi.
O le vaiaso nei na fa'alauiloa aloa'ia ai e le Ofisa o Mata'upu Tau Samoa e fa'apea, ua leai se fautasi e malaga atu i le vala'aulia a Samoa, ona ua utiuti le taimi e toe fai ai ni tapenaga mo mea e pei ona mana'omia.
Saunoa Tolofuaivalelei ina ua fesiligia e le Samoa News, atonu o le a toe maua se isi avanoa i le sisigafu’a o le tausaga fou, ona maua lea o se isi avanoa e vala'aulia ai ituaiga fautasi ia e fausia i fausaga fa'aonapo nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa'amasinoga
IOE SA IA GAOIA LE $1,000 MAI LANA KAMUPANI
O le alii lea na tuuaia e le malo i lona suia fuainumera sa aumai i lana siaki mulimuli mai le kamupani sa galue ai, ua ia ta'utino i le faamasinoga, e faamaonia sa ia faia lea gaioiga, ma ia gaoia ai le tupe e $1,000 mai lea kamupani.
O le alii o Mamoe Vaoga na uluai tuuaia e le malo i moliaga mamafa e aofia ai le gaoi, faia o faamaumauga sese, faapea ai ma lona sainia faamalosia o le saini a se isi tagata, ae i lalo o se maliliega sa ia sainia ma le malo ma talia e le faamasinoga, sa ia tali ioe ai i moliaga mamafa e lua o le gaoi ma le faia o faamaumauga sese, ae solofua le isi moliaga mamafa o lona sainia faamalosi o le igoa o le isi tagata.
I le tali ioe ai o Vaoga i moliaga ia e lua sa ia tautino ai i le faamasinoga e faapea, i le masina o Novema 2011, na maua mai ai lana siaki mulimuli mai le kamupani a le Atlas Construction lea sa galue ai i le aofai e $151.74, peitai sa ia faaopoopo le numera tasi ma le koma i le siaki ina ia maua ai le aofa'i e $1,151.75, faatasi ai ma lona toe faaopoopo o faaupuga ina ia faailoa ai le aofaiga e 'tasi le afe tala', ma alu ai loa ua tala lana siaki i le faletupe o le ANZ Bank.
Na tautino Vaoga, o lona faia o lea gaioiga ua ia gaoia ai le tupe e $1,000 mai lana kamupani sa galue muamua ai.
Ua manatu loia o le a faatali ni a laua faafinauga mo se faasalaga o Vaoga, sei maea on a tapena e le ofisa faanofovaavaaia sa latou ripoti, peitai ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia iloa foi, e le mafai ona toe suia lana tali ioe ua tuuina atu i le faamasinoga, pe afai e tuuina mai lana faasalaga ae le tau ai lona mana'o.
O loo taofia pea Vaoga i le toese i Tafuna e faatali ai le aso 19 Iulai lea ua faatulaga e lau ai lana faasalaga, ina ua le mafai ona ia totogi le tupe e $1,000 sa faatulaga e tatala ai o ia i tua.
FALEPUIPUI VILI ONEY MO LE 12 MASINA
O le alii talavou lea na maua i ai e leoleo ni mariuana ina ua osofaia lona fale i le masina o Mati o le tausaga nei, ua faasala i le toese mo le umi e 12 masina, o se tasi lea o tuutuuga o lana faanofovaavaaia e 5 tausaga ua tuuina atu i ai e le Faamasinoga Maualuga.
O Vili Oney na ulua'i tu'uaia e le malo i le moliaga mamafa o lona umia faasolitulafono lea o mariuana, peitai i lalo o le maliliega lea sa ia sainia ma le malo ma talia e le faamasinoga, na ta'usalaina ai o ia i le moliaga mamafa feololo ane ai o le umia faasolitulafono lea o mariuana.
A'o lei tuina atu le faasalaga a le faamasinoga mo Oney i le vaiaso na te'a nei, na talosaga lana loia fautua o Sharron Rancourt i le faamasinoga, ina ia faamalumalu le tuuina atu o sana faasalaga mo Oney mo le 6 masina, ae se'i tulimata'i e le faamasinoga pe i ai se suiga i le olaga o lenei alii, peitai ina ua tuuina mai le faaiuga, sa faaauau pea ona faasala e le faamasinoga Oney i le falepuipui.
Na finau lana loia, o Oney o se alii e tele sona lumanai lelei i le aoga, e atamai toe sogasoga i le aoga, peitai o le filifiliga sese sa ia faia ua mafua ai ona a'afia o ia i lenei solitulafono matuia.
Na faatoese le ua molia i le faamasinoga e tusa ai o lana solitulafono, ma ia talosagaina ai le isi avanoa se tasi mo ia. Sa ia faatoese foi i ona matua ona o le solitulafono ua ta'uleagaina ai le igoa o le aiga.
Na taua e le loia a le malo Cabel Poag, afai e talia e le faamasinoga le talosaga a le itu tetee ina faamalumalu se faasalaga seia maea le 6 masina, o le a leai se faafinauga a le malo.
Saunoa le alii faamasino ia Lyle L. Richmond, o Oney o se alii atamai ma lelei i le aoga, sa lelei foi togi sa ia maua i le aoga, peitai ina ua faauu o ia mai le aoga maualuga, sa vaaia ai loa le ese o le ala na ui ai o ia, ma i'u ai ina ia faatauina atu mariuana ona o le sese o tagata sa ia faauo atu i ai.
E 5 tausaga na manatu le faamasinoga e faasala ai Oney, peitai ua faamalumalu le tuliina o lea faasalaga, ae ua faanofovaavaaia ai o ia i lalo o poloaiga mai le faamasinoga, ma o nisi o ia poloaiga e aofia ai lona tuliina o masina e 12 i le toese, afai foi e talia o ia i le Kolisi Tuufaatasi i le toe a'e ai o aoga, o le a tatala o ia i tua e alu e aoga mai le 8 i le taeao e oo atu i le 4 i le afiafi, mai le aso Gafua e oo atu i le aso Faraile.
E $3,000 le salatupe ua poloaina o ia na te totogiina, ae afai e vave totogi le tupe lea, o le a na o le 6 masina e loka ai o ia i le falepuipui.
O isi poloaiga e aofia ai le faasa lea ona ia toe tagofia le ava malosi, faasa ona toe pipii i tagata o loo latou inuina le pia pe tagofia fualaau faasaina, o le a faia foi ni suega i lona tino ina ia iloa ai na te le o toe tagofia le ava malosi poo fualaau faasaina.
TETE'E LAMAFA MOLIAGA FAASAGA IA TE IA
O le alii lea na ia sasaina foliga o se tamaitai i se atigi fagupia e mafua mai i se losalio, ua ia teena le moliaga faasaga ia te ia ina ua tulai i luma o le faamasinoga maualuga i le vaiaso na te'a nei.
I le teena ai e Mareko Malaefono Lemafa o le moliaga o le faaoolima i le tulaga lua, ua faatulaga ai loa lana uluai iloiloga i le aso 30 Iulai.
I faamaumauga a le faamasinoga o loo taua ai e faapea, o le faalavelave na tulai mai ina ua fai atu le tamaitai na aafia ia Lemafa e avatu lana losalio, peitai na avea ma itu na ita ai le ua molia, ma ia tago ai loa i le fagupia ua sasa ai foliga o le tamaitai na aafia ma manu'a ai.
Na togafitia le tamaitai na aafia i le falema'i ma toe te'a ai i tua.
E $5,000 le tupe ua faatulaga e le faamasinoga e totogi ona faatoa mafai lea ona tatala Lemafa i tua mai le toese.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa‘alauiloa suafa o sui mae’a ona lesitala mo le palota
O le 4:30 i le afiafi o le Aso To’ona’i na te’a nei, na tu’u aloaia mai ai e le Ofisa o Palotaga a le atunuu suafa o sui tauva uma ua mae’a ona lesitala, mo le palota tele a le atunu’u i le aso 6 o Novema.
E ono paga ua maea ona lesitala mo le tauvaga i le tofi Kovana ma le Lutena Kovana; to’alima mo le tauvaga o le tofi Faipule i le Konekeresi, ma le to’a 61 mo tofi Faipule i le Fono Faitulafono.
I le lisi mo i latou ua maea ona lesitala mo tofi faipule i le maota o sui a le Fono Faitulafono, e na o le Itumalo #11 e toatasi le sui ua maea ona lesitala lona suafa mo le palota, o ia foi lea o loo avea ma faipule o le itumalo i le taimi nei, le afioga ia Faimealelei Anthony Allen.
Mai le to’a 61 ua maea ona lesitala o latou suafa mo le tauvaga a le maota o sui i le Fono Faitulafono, o le to’aono sa avea muamua ma faipule. E toatasi le Senatoa o lo o nofoia le nofoa a lona itumalo i le nofoaiga o lo o i ai nei, ua maea ona lesitala lona suafa e tauva mo le tofi faipule i le palota o lo o loma nei, o le susuga Fuata Dr. Tagiilima F. I’atala, mai le Itumalo #4.
O le afioga i le alii faipule ia Agaoleatu Charlie Tautolo o lo o nofoia le nofoa o le itumalo i le taimi nei mo le tele o tausaga, peitai e le o i ai lona suafa i le lisi sa tuuina mai e le Ofisa o Palotaga ina ua maua mai se fa’aaliga, ua saunia lea sui faitulafono e litaea mai i ona tiute fa’alemalo.
Mai Itumalo Faapalota e 17 o lo o vaevae i ai le palota a le maota o sui, e tolu itumalo e na o le to’alua sui ua lesitala mo le palota, o le Itumalo #7 lea o loo tulai mai ai le Lemapu Suiaunoa Talo i le taimi nei; Itumalo #10 lea o loo tulai mai ai Tuumolimoli Saena Moliga; ma le Itumalo #14 lea o loo tulai mai ai le Fofoga Fetalai o le maota o sui ia Savali Talavou Ale.
O isi itumalo e taito’a 3 a latou sui ua lesitala e tauva, o isi e taito’a 4 e aofia ai ma le Itumalo #12 e to’alua ona sui i le maota, ae o isi e ta’ito’a 5 sui tauva. Pau le Itumalo e to’a 8 ona sui tauva ua maea ona lesitala, o le Itumalo #15 o Tualauta.
Ina ia tusa ai ma le Vaega 6.0302 (a) o le Tulafono Toe Teuteuina a Amerika Samoa, o loo i ai le aia tatau i soo se tagata ua aloaia ona palota na te fesiligia ai soo se tasi ua taua o latou suafa i le lisi mo i latou o le a tauva i le palota.
Afai e i ai se tasi e fia failaina lea talosaga, i lalo o le tulafono, e tatau ona tuuina atu lea faasea i le Ofisa o Palotaga a le atunuu, ao lei tapunia galuega i le aso Tofi, aso 6 Setema i le itula e 4:30. O le talosaga ia tusitusia ma ia faailoa atu ai mafuaaga o le talosaga, faatasi ai ma le saini a le suafa o le tagata e ana ia le talosaga.
faaliliu Ausage Fausia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
DANNY MASE
O le aso 26 Ianuari 2012 ua faatulaga e fofogaina ai le fa’asalaga a le Faamasinoga Maualuga, fa’asaga ia Danny Mase, lea ua ta’usala i le moliaga o le fa’ao’olima i le tulaga lua, o se solitulafono e mafai ona loka ai seisi i le lima tausaga, po o se salatupe e $5,000 po o fa’asalaga e lua.
Na molia Mase i le tulafono ina ua na togia se ta’avale i se fagu pia ma manu’a ai foliga o se ‘alu’alutoto e lua tausaga.
I se vaega o le maliliega ua sainia e Mase ma le malo, ua ta’utino ai Mase i lona faia o gaioiga e pei ona molia ai o ia.
Sa ta’utino Mase i luma o le fa’amasinoga, e na te le’i faia lenei tulaga ma se fa’amoemoega e manu’a ai se tasi.
Ua malilie loia a itu e lua o le a faatali le tuuina atu o ni a laua faafinauga mo se faasalaga e ono tuuina atu mo Mase, se’i maea ona laua faitauina se ripoti mai le Ofisa Faanofovaavaaia e uiga i lenei mataupu, peitai ua malamalama Mase ma iloa, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena ia fautuaga.
Ina ua talia e le faamasinoga le maliliega a Mase ma le malo, na talosaga ai loa le malo ina ia solofua isi moliaga uma o loo totoe ai faasaga i le ua molia, lea foi na talia e le faamasinoga.
ASOTASI MAIAVA
O le alii talavou e 20 tausaga lea na to’atolu i ai alii na osofaia le faleoloa o Mu i Ottoville, ua ia ta’utino i luma o le Fa’amasinoga Maualuga i le vaiaso na te’a nei, e fa’amaonia lona fesoasoani i isi tagata i le solia o le tulafono o le faomea faamalosi, ina ua latou ulufale ma ni alii se toalua e laiti i lalo o le tulafono i totonu o le faleoloa, ma latou gaoia ni oloa sa i totonu.
O le alii o Asotasi Maiava na uluai tu’ua’ia e le malo i moli’aga mamafa e aofia ai le faomea i le tulaga muamua, taupulepule e fa’atino le solitulafono o le faomea, atoa ai ma le faaaoga faasolitulafono o se a’upega.
Ae i lalo o le maliliega sa ia sainia ma le malo, lea foi na talia e le faamasinoga i le vaiaso na tea nei, ua tausalaina ai o ia i le moliaga o le taupulepule ma nisi e faatino le solitulafono o le talepe fale, ae solofua ai e le faamasinoga isi moliaga o loo totoe ai.
I le tali ioe ai o Maiava i le solitulafono e pei ona tausalaina ai o ia sa ia taua ai e faapea, sa latou taupulepule ma ni alii laiti se toalua, e 14 tausaga ma le 17 tausaga le matutua, ina ia latou osofaia le faleoloa o Mu i Ottoville, i le taimi sa faia ai sa latou inugapia.
Na fa’amaonia e Maiava lona avatua o se fana pepelo ma latou ulufale fa’amalosi ai i totonu o le faleoloa, ma latou ave faamalosi ai ni oloa e pei o pepe faitelefoni, pepa sikaleti, ma se vaega tupe laititi mai totonu o le faleoloa.
Ua malamalama Maiava i vaega uma o le latou maliliega ma le malo lea ua talia e le faamasinoga, e aofia ai le pule o le faamasinoga pe talia ni fautuaga o le a tuuina atu e loia mo se faasalaga mo ia.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona manao.
O lo o taofia pea i le toese le alii o Maiava e faatali ai le aso 26 Ianuari 2012 lea ua faamoemoe e lau ai lona faasalaga.
SOPI SENIO
Na te’ena e Sopi Senio tu’uaiga o le fa’ao’olima i le tulaga muamua ma le fa’atupu vevesi i nofoaga faitele, ina ua tulai i luma o le Faamasinoga Maualuga i le vaiaso na tea nei. I lona te’ena ai o tuuaiga a le malo, ua faatulaga ai loa e le faamasinoga lana uluai iloiloga e faia lea i le aso 23 Ianuari 2012.
O le moliaga mamafa o lo o tu’ua’ia ai Senio, na afua mai i se fa’alavelave na tulai mai i le amataga o le masina nei i Leone, ina ua ia so’aina se isi alii i lana taavale, e mafua mai i se feeseeseaiga tau i fanua.
Ua tatala i tua Senio mai i le falepuipui, i lalo o ni poloa’iga mai i le fa’amasinoga, ina ua mae’a ona ia totogia le $25,000 e pei ona sa fa’atulaga e le fa’amasinoga.
PIO FAGAAUTAU
O le alii talavou lea o lo o tu’uaia i lona ulufale faamalosi lea i totonu o le fale a se tasi o lona au aiga i Amaluia, ma ia gaoia ai ni meaaoga mai totonu o le fale, ua faatulaga e le faamasinoga maualuga le aso 13 Ianuari 2012 e faia ai le ulua’i iloiloga o lana mataupu.
Na te’ena e le alii o Pio Fagaautau moliaga o le talepe fale i le tulaga muamua ma le gaoi ina ua tulai i luma o le faamasinoga maualuga i le aso Faraile na tea nei, ma o lana loia o Leslie Cardin na faaleoina lana tali tetee faasaga i tuuaiga a le malo.
I fa’amaumauga a le fa’amasinoga o lo o taua ai, pe tusa o le itula e 5:00 i le vaveao o le aso 8 Tesema, o lo o tu’ua’ia ai e le malo na ulufale faamalosi ai Fagaautau i totonu o le fale o se tasi o lona auaiga i Amaluia, ma ia gaoia ai se telefoni, seevae atoa ai ma se tinoitupe.
O lo o taofia pea i le toese i Tafuna le ua molia ina ua le mafai ona ia totogia le $15,000 lea ua faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Pe ua e sauni ea o le taunuu mai le tausaga fou, poo ua e sauni ea i talia i lou loto poo lou faatalitali foi o le a e taliaina le tausaga fou i sou on a, ma ni ou uiga foi e faaalia i lena tausaga fou.
Poo le a le tausaga fou i sou faaiugaina, o le manaia o le a leai ai ni galuega poo le manaia o le tele ai pia i in a fua i lena aso ?.
Le tausaga fou i lou loto ae loto lava e fou lou loto e fou foi le tausaga atoa lava ia te oe, ae poo o le a le fou o le tausaga fou ua tumau lou loto i le mea tuai, e maimau lava tausaga fou ia te oe.


text:
Tala mai Samoa
ASO FAAPITOA O TAGATA FAIGALUEGA A LE MALO
O le aso ananafi na faia ai se sauniga faapitoa mo le uluai taimi i totonu o le malo, e faapitoa ai lea aso mo tagata faigaluega uma a le malo. O le agaaga autu o lenei faamoemoe e pei ona saunoa le alii Palemia, Susuga Tuilaepa Sailele Malielegaoi, o ia foi lea o le minisita o le Komiti e Pulea Tagata Faigaluega, o le momoli atu lea o le faafetai a le malo i ana tagata faigaluega e tusa ai o le tautua sa ofo mai mo le tele o tausaga, aemaise ai i latou sa asaina mai le fita o lenei galuega.
“Ia ma sagai ane ai o le tai, faaosofia mo galuega ma utupupuina e le Atua o lo tatou faavae lau tou tofa ma le utauta mamao aua lo outou valaauina, ina ia saga siitia maualuga ai pea Samoa i saofaiga a malo o le Pasefika. Ua tatala aloaia nei lo outou aso fiafia. O outou mama na!” o le saunoaga lea a le alii palemia. Na taualuga lea aso faapitoa na faailogaina mo le taimi muamua i le aso ananafi, i le tufatufaina o faailoga taualoa mo le aufaigaluega ua filifilia ona o le maoa’e o la latou tautua. O lea sauniga sa faataunuuina lea i le po anapo i le Maliu Mai i Fugalei ma sa tauaaoina atu ia faailoga taualoa e le alii palemia ma le taitaifono o le komisi e pulea le aufaigaluega a le malo (PSC), le susuga Tu’u’u Ieti Taulealo.
MOLIA LE FAIPULE A SATAPUALA I LE FAAMASINOGA
Ua tauaaoina nei e le alii faipule o le afioaga o Satapuala ia Toesulusulu Cedric Schuster se tusi samania mai le faamasinoga, e faailoa atu ai moliaga ua faila faasaga ia te ia, atoa ai ma le aso e tatau ona tulai ai i luma o le faamasinoga.
O moliaga ua molia ai le alii faipule e aofia ai le faia o uiga tau faamata’u i leoleo, lafo o upu masoa i le isi leoleo, faatasi ai ma lona auai i le faamaopoopooina o tagata ina ia soli le tulafono. E toa 17 isi mai Satapuala ua molia faatasi ma le faipule, ma ua faamoemoe o le aso 9 Oketopa o le a tutulai uma ai i latou nei i lum ao le faamasinoga.
FAAPAIA ROSA LEI’A AVEA MA TAUPOU SA
O le vaiaso nei na faia ai se sauniga faapitoa e faapaiaina ai le tamaitai o Rosa Lei’a e avea ma Taupou Sa o le ituaiga o Monike a le ekalesia Katoliko i Vailima.
O le tamaitai o Rosa ua 34 ona tausaga mai le afioaga o Leulumoega, ma ua ia faaalia lona fiafia i le faaiuga ua ia faia, o le ofo atu lea o lona ola e tautua ai le galuega a le Atua i lana ekalesia, ma ua faaee atu ai lona suafa fou o Sister Benekicta Marie of the Croess.
Sa molimauina e ona aiga ma uo le faataunuuina o lenei sauniga faapitoa, ao lei agai atu mo le faataunuuina o ona tiute fou.
O lana galuega mulimuli ae lei avea o ia ma Monike, o le Matagaluega o Tupe a le malo. Fai mai a ia, e ui sa lelei ana galuega ma sa ia uuina foi tupe, ae sa le faamalieina lava lona loto ona e lei atoa lona olaga, sa i ai lava le mea sa misi. O Rosa Lei’a lea ua faasuafa nei ia Sister Benedicta Marie of the Cross o se alo e faasino ia Anamaria ma Taulia Talatala. O ia o le lona lua o le fanau e toaono.
FAAULU LE TAGI A PAPALII PETONI I LE FAATE’AESEINA O IA
O le aso Lua o le vaiaso nei sa fonoa ai le afioaga o Sapapalii i le Aiga Sa Malietoa i le malae o Mataniufeagaimaleata, ma autasi ai finagalo e faate’a le susuga ia Papalii Petoni Alailima, o ia o le Sa’o o le aiga, e mafua mai ona o ni tusitusiga sa ia tali fuaitau i ai i le nusipepa o le Samoa Observer. O le taeao o le aso Tofi na sei mavae atu nei na faamautu mai ai e se tasi o matai o le aiga e faapea, o le susuga Papalii Petoni Alailima o lo o alala i Amerika ma o lenei mataupu o le a tuuina atu i luma o le faamasinoga. E lei maioio mai auiliiliga o le auina atu o lana tagi, ae pau le tulaga o lo o atagia mai ai, e talitonu lea itu o le aiga, e le o agatonu le faaiuga sa faatautaia. O lo o tamau pea la lea itu o le fuaiala o suli o Malietoa Talavou, o le isi a latou fonotaga tele o le a tauaofia ai le aiga atoa i le aso 27 o Oketopa, epei ona faailoa i le aso 25 o Aukuso ina ua feiloai suli o Malietoa Moli. Peitai o lo o feteenai pea lea aso ma se tasi foi o itu o suli o Malietoa Talavou, lea lava o lo o tamau i latou o le aso 25 o Tesema po o le aso Kerisimasi o le tausaga nei, o le aso lea o le a feiloai uma ai loa suli o Malietoa mai ituaiga e tolu, e aofia ai Malietoa Gatuitasina, Malietoa Moli ma Malietoa Talavou. Ao le faaiuga a le afioaga o Sapapalii ma le faate’aina o le susuga Papalii Petoni Alailima, ua sauni lea itu o le aiga e tuuina atu i luma o le faamasinoga.
TATALA I TUA PULE O LE K&M TRAVELS
Ua tatalaina nei i tua mai le vaavaaiga a leoleo, ia le pule o le ofisa malaga o le K&M Travels, le alii o Sanele Katie Moananu, ina ia saili mai lana loia e tulai mo ia ma tuuina atu se tali i luma o le faamasinoga, e tusa ai o moliaga e 18 o le gaoi faasaga ia te ia. Na tulai Sanele i luma o le afioga Faamasino Vaepule Alo Vaemoa Vaai i le faamasinoga faaitumalo, ma ua faailoa ane ai e le Matagaluega o Leoleo ma Falepuipui, le toe faaopopo o isi moliaga faasaga ia te ia, lea ua oo atu ai nei i le 30 moliaga o le gaoi. O Sanele Moananu po o Katie e pei ona iloa ai e le toatele, sa fai sana ofisa malaga e faaigoaina o le K&M Travels, ma o faasalalauga sa ia faia, na te tapenaina le tele o visa, tusi folau, faapea pepa faigaluega mo avanoa faavaitaimi i Aotearoa ma Ausetalia. Peitai, i le lolofi ane o le mamalu o le atunuu e totogi le faatinoga o ia auaunaga, e leai se galuega e tasi na tino mai, ma o lea tulaga ua maea tautino e Sanele i luma o le faamasinoga, lona faaaogaina o le seleni. O le aso Faraile o le vaiaso fou ua faatonuina ai e le faamasinoga Sanele e toe oo ane ai e faaulu lana tali e tusa i moliaga faasaga ia te ia, Ua taofia nei e leoleo ona pepa malaga ma e tatau ona saini o ia i le ofisa o leoleo i aso Lulu o vaiaso taitasi.
Saunia: Lilomaiava Andrew Fa’asau, Naenae Productions
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fautua Ward i se aiga e tausi le filemu
O le tausiga o le filemu ma le nonofo fealofani i le va o aiga e lua, o le autu lea o le feau na momoli atu e le afioga i le alii faamasino o John Ward II i sui o le aiga o Toilolo, ina ua sainia sa latou maliliega ma le malo i le vaiaso na te’a nei, ma fa’amuta ai se fe’ese’esea’iga na tula’i mai i lo latou va ma le aiga o Aniseko.
Na fa’ailoa foi e Ward e fa’apea, ana fa’apea e matuia atu ni manu’a na a’afia ai le isi aiga, e ono matuia foi se fa’asalaga a le fa’amasinoga e tu’uina atu i nisi o i latou.
O se vevesi na tulai mai i le va o le aiga o Toilolo ma Aniseko i Futiga i le vaiaso i ona tua atu, na mafua ai ona loka i le to’ese i Tafuna nisi o ia aiga, na aofia ai tagata e toalima mai le aiga o Toilolo.
O lea vevesi na mafua mai ina ua oso le taavale a Taoipu Toilolo i luga o se ta’ifau a le aiga o Aniseko, ma tulai mai ai loa se misa tele i le va o aiga ia e lua, ina ua toe foi mai Taoipu o lo o faatali atu tagata o le aiga o Aniseko mo ia.
O le vaiaso na te’a nei na taliaina ai e le Fa’amasinoga Fa’aitumalo se maliliega ua sainia i le va o sui e to’alima o le aiga o Toilolo ma le malo, lea e pei ona tali ioe ai Taoipu i le moliaga o le fa’ao’olima i le tulaga tolu, ae o le isi vaega e to’afa e aofia ai Matagisila Toilolo, Linda Toilolo, Allen Toilolo ma Dolly Toilolo ua tali ioe i le moliaga mama o le faatupu vevesi i nofoaga faitele.
Na faatoese Taoipu i luma o le faamasinoga e tusa ai o le mea na tupu, ma ia tautino ai e faapea, na te lei iloaina ua oso lana taavale i luga o se ta’ifau i le taimi na alu atu ai i le faleoloa, peitai ina ua toe foi mai, sa ia vaaia ai tagata o le aiga o Aniseko o loo faatali atu i luga o le auala ia te ia ma ma’a, laau ma a’upega
Na taua e le isi sui o le aiga o Toilolo o Matagisila le tele o se lesona ua aoaoina e le latou aiga talu mai le faalavelave na tupu, ma ua fesoasoani atili ai mo le faaleleia o faaiuga ma mafaufau i taimi e tutupu ai faafitauli faapenei.
Sa faailoa e Matagisila i le faamasinoga, o tagata o le latou aiga e le o ni tagata faatupu vevesi, ae o tagata latou te tausia le filemu, peitai o le faalavelave na tulai mai i lea aso e le masani ai tagata o le latou aiga.
Na faailoa e Ward ia i latou e toalima na molia, e le o se faaiuga sa’o lo latou faia o se faaiuga i lo latou lava malosi, aua o loo i ai leoleo o le latou matafaioi lea o le fesoasoani e faafilemu ni vevesi faapea e tulai mai.
“Ua avea le ta’ifau ma auala ua tulai mai ai le vevesi i le va o aiga e lua, ma e ono mafai ona oo atu i se isi tulaga e sili atu ona matuia,” o le saunoaga lea a le alii faamasino.
“Ae ana faapea e matuia atu ni manu’a na oo ia i latou na aafia, e le na o ni masina e mafai ona loka ai outou i le falepuipui, ae mafai ona ta’i tausaga,” o le saunoaga lea a Ward ma ia fautuaina ai loa i latou ua molia ina ia tausi le filemu i totonu o le latou aiga i soo se taimi.
E ui o lea ua tautino le aiga o Toilolo ua latou aoaoina se lesona taua mai le mea sa tupu, peitai na saunoa Ward, e manaomia lava nisi aoaoga faa faufautua e fesoasoani atili ai ia te i latou, ina ia mafai ai ona taofia i latou mai lo latou toe aafia i faalavelave faapenei i le lumanai.
E tai 30 aso sa manatu le faamasinoga e faasala ai i latou uma nei i le toese, peitai ua faamalumalu lea faasalaga, ae o le a faanofovaavaaia i latou i lalo o poloaiga a le faamasinoga, e aofia ai lo latou totogiina o sala tupe tai $100 a le tagata i totonu o le 30 aso, o se tasi lea o tuutuuga o a latou faanofovaavaaia e tai 12 masina.
Ae talu ai o Linda Toilolo na malaga mai i le pemita 30 aso, ua poloaina ai o ia ina ia ona tuua le teritori ma aumau ai i fafo atu mo le umi e 12 masina o lana faanofovaavaaia.
Ua fautuaina foi e le faamasinoga i latou uma nei ina ia aua nei o latou toe taumafai e faafesootai le aiga o Aniseko i soo se taimi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TUUAIA TOEAINA 93 TAUSAGA FAIA UIGA MATAGA ALUALUTOTO 4 TAUSAGA
“O LO’O SILASILA LE ALI’I OU KE LE’I FAIA SE MEA LEAGA FAAPEGA”
Atonu e te’i lau faafofoga i le saoasaoa ua i ai ituaiga mataupu faapenei i luma o le faamasinoga, ae o le vaiaso nei, na tulai ai i luma o le faamasinoga faaitumalo se tama matua e 93 tausaga, ona o tuuaiga i lona faia lea o ni uiga mataga faafeusuaiga i se alualutoto e na o le 4 tausaga le matua.
O moliaga e lima ua tuuaia ai lenei tama matua e aofia ai moliaga mamafa e fa o lona faia o amioaga faasotoma, faia o uiga mataga i fanau laiti, faaoolima mataga, tagofia o itutinosa o se teineititi, atoa ai ma le moliaga mama e tasi o lona faia lea o ni gaioiga e ono lamatia ai le saogalemu o se alualutoto.
O le to’alua ai lea o tama matutua ua tutula’i i luma o le faamasinoga i lenei vaiaso, ona o tuuaiga lava i le faia o uiga mataga i fanau teine laiti.
O le isi tama e 65 tausaga le matua, o ia foi o le grandfather o le teineititi e 13 tausaga o loo aafia, ma, o loo tuuaia o ia i lona tagofia lea o itutinosa o le teineititi o loo aafia i lenei mataupu.
Ae i le mataupu a le toeaina e 93 tausaga le matua o loo taua ai i faamaumauga a le faamasinoga e faapea, o lenei mataupu na afua mai ina ua taunuu le teineititi i le falemai mo togafitiga, ma faila ai loa le ripoti i le Ofisa o Leoleo i le masina o Fepuari.
O le aso 24 Fepuari na taunuu ai le alualutoto i le potu tigaina a le falema’i mo togafitiga, ina ua maitauina e lona tina le alu o le palapala i lona itutinosa (tulou).
Na taua i se ripoti a le falemai e faapea, e tusa ai ma ripoti mai le aiga o le teineititi, sa pau o ia i luga o se tuugamau ma’a a’o taalo ai i le aso lea, ae i le faaiuga o suesuega a le falemai na manino ai, e le o se manu’a mai se pau o loo aafia ai lenei alualutoto, ae foliga mai sa faia i ai ni gaioiga e fesootai ma faiga faasolitulafono.
O le faaiuga o le suega sa faia e le fomai, na faamaonia ai le aafia o le itutinosa o lenei alualutoto ma e atagiamai ai se taumafaiga e faia ni uiga mataga ia te ia.
O le aso 28 Fepuari na tuu atu ai i aao o leoleo lenei mataupu ma faagasolo ai loa e le alii leoleo suesue o Det. Poutoa I’amanu Jr suesuega o lenei mataupu.
Ina ua fesiligia le teine o lenei alualutoto e leoleo, sa ia faailoa i ai e faapea, o le taimi na ia faataeleina ai si ana tama sa ia maitauina ai tulaga faaletonu e pei ona maitauina e foma’i, atoa ai ma le augani atu o si ana tama ia te ia i le tiga o lona itutinosa, ma mafua ai loa ona auina atu o ia i le falema’i.
Ae ina ua fesiligia e leoleo le alualutoto na aafia ao i ai ma lona tina, sa ia faailoa ai i leoleo, o lona grandfather, le ua molia na tagofia lona itutinosa.
Na faailoa e lenei alualutoto e faapea, o le aso lea na pau ai i le tuugamau ao taalo ai, o le aso lava lea na tagotago atu ai lona grandfather ia te ia.
Ae ina ua fesiligia e leoleo le ua molia sa ia matua teena uma ai tuuaiga faasaga ia te ia. Na taua e le ua molia i leoleo, o mea ia sa ia faia i aso ua mavae.
Ina ua valaauina le mataupu a lenei tama i luma o le faamasinoga, sa vaaia ai le tau ta’ita’i atu o ia i le nofoa ua faapitoa mo i latou ua molia, ma lana tootoo e uu i lona lima taumatau.
Seiloga e matua leotele le tamaitai faaliliu upu a le faamasinoga ona faatoa manino lea i le faafofoga a le toeaina o taualumaga o lana mataupu, peitai ina ua faailoa atu i ai e le faamasinoga taualumaga o le faaaoga i le faagasolo ai o lana mataupu, sa faailoa atu ai e le toeaina i le faamasinoga, na te le iloaina le mafuaaga ua ala ai ona avatu o ia i luma o le faamasinoga.
“Ou ke le’i faia se mea leaga faapega, o loo silasila le Akua ou ke le’i faia se mea sese faapega...” o upu ia na saunoa i ai le tama matua ina ua maea lana uluai iloiloga i le aso Tofi na te’a nei, ma poloaina ai loa le taofia o ia i le toese sei vagana ua totogi le $10,000 e tatala ai i tua.
E $25,000 na ulua’i faatulaga e le faamasinoga e totogi ona faatoa mafai lea ona tatala le ua molia i tua, peitai o lea ua faaitiitia i le $5,000 ina ua talia e le faamasinoga se talosaga fai faatasi a le malo ma le tamaitai loia ia Sharron Rancourt o loo tula’i mo le ua molia.
O poloaiga ua tuuina atu e usitai i ai le ua molia pe afai e mafai ona tatala e aofia ai le faasa lea ona ia taumafai e faafesootai le alualutoto lea o loo aafia i lenei mataupu, poo nisi foi o lona aiga, ae ua poloaina foi e le faamasinoga le aiga o le teineititi ina ia mautinoa e vava mamao nofoaga e nofo ai le teineititi ma le toeaina ua molia.
O le aso Tofi o le vaiaso fou lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma iloilo ai loa e le faamasinoga mau a le malo, pe lava mau e faamaonia ai sa soli se tulafono, ae poo le foi ua molia o loo tuuaia i le soliina o le tulafono.
Afai ae faamaonia e le faamasinoga mau a le malo, ona tuuina atu loa lea o le mataupu a le ua molia i luma o le faamasinoga maualuga e faaauau ai lana iloiloga, poo le faia foi lea o se maliliega ma le malo e faamuta ai lenei mataupu.
O le vaiaso foi na tea nei na tuuaia ai e le malo se tama e 75 tausaga i lona faia lea o ni uiga mataga i lona granddaughter, ma o loo taofia pea i le toese lea tama e faatali ai le isi ana iloiloga lea ua faatulaga i le aso 22 Iuni.
E lua foi isi mataupu faapea o loo tuuaia ai ni tama matutua se toalua i lo la faia lea o uiga mataga i ni tamaitai se toalua.
O loo taofia foi i le toese tama matutua ia e faatali ai a laua iloiloga lea ua toe faatulaga e le malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SAILI SE FAIAOGA AU TA’ITO’A 7 ATUNU’U
O le aoauli ananafi na anata faia ai le faatalatalanoaina o le avanoa Faiaoga mo le au ta’ito’a 7 a le atunuu, le Talavalu, mo se tasi e avea ma faiaoga o le au fili a le atunuu i le taamilosaga ta’ito’a 7 a le Pasefika, lea ua faamoemoe e faia i Ausetalia i le masina o Aokuso o le tausaga nei.
I se faatalatalanoaga ma le Failautusi a le Iuni Lakapi a le atunuu ia Falefata Moli Lemana sa ia taua ai e faapea, e 5 tusi talosaga ua taunuu atu i le laulauafono a le Iuni, ma o le aoauli ananafi na amata faia ai le faatalatalanoaina o nei avanoa.
O nisi o manatu o loo tuu fesili ai le atunuu, pe o faasalalau i fafo le avanoa mo se faiaoga a le au taitoa 7.
“E le o faasalalauina i fafo le sailiina o se faiaoga mo le au ta’ito’a 7 a le atunuu, ae o loo saili mai lava i faiaoga o kalapu eseese i le atunuu se tasi e avea ma faiaoga atoa ai ma se faiaaoga lagolago,” o le saunoaga lea a Falefata.
O le susuga Tommy Elisara, lea o loo avea nei ma faiaoga o le kalapu lakapi a Avele Old boys sa avea ma faiaoga a le Talavalu ina ua masi’i atu la tatou au i le taamilosaga taitoa 7 a le Pasefika lea na faia i Apia ia Oketopa 2011.
O le ulua’i taamilosaga taitoa 7 lea a le Pasefika (Oceania Sevens Champion) ua masi’i atu i ai se au fili a Amerika Samoa, ma tatou mauaina ai le tulaga #6 mai au e 10 sa tausinio i lea taamilosaga.
Ua i ai le faamoemoe o le Iuni Lakapi e tatau ona oo atu i le aso Gafua o le vaiaso fou ua maea le sailiga o loo faia ae faalauiloa ai loa se tasi o le a ia mauaina lenei tulaga taua.
O le galuega o le faiaoga mo le au taitoa 7 e le o se galuega faigofie e pei ona saunoa le afioga Lilomaiava Taufusi Salesa, o se tasi sa avea ma sui o le au lakapi a le Manu Samoa mo le tele o tausaga, ae o ia foi le ulua’i faiaoga a le au taitoa 7 a Samoa na aumaia le Ipu autu o le taamilosaga taitoa 7 a Hong Kong i Samoa, ina ua manumalo le au sa faiaoga ai i le taamilosaga o le 1993.
I le tele ai o le tomai ma le silafia ua maua e Lilomaiava i lenei taaloga ma le galuega faa faiaoga, sa ia taua ai i le Samoa News e faapea, o le avea ma faiaoga e le o se galuega faigofie, ae o se galuega e manaomia le tuu atoatoa i ai o le mafaufau o se tasi ua filifilia ina ia manuia ma i’u lelei taumafaiga a lana au.
“E faamoemoe le lelei o le au i le faiaoga, o ia na te tuuina atu auala ma metotia eseese e faalagolago i ai gaioiga a le au, o ia foi na te faia fesuiaiga i tama taaalo i le taimi o loo vevesi ai le taaloga, ina ia iloa poo ai ua tatau ona alu i totonu a’o ai ua tatau ona malolo mai tua,” o le saunoaga lea a Lilomaiava.
O Lilomaiava, o Stan Toomalatai atoa ai ma Papalii Avia Tulou, o nisi ia o sui o le Iuni Lakapi a Samoa (SRU) na malaga faapitoa mai mo le faatinoina o aoaoga mo faiaoga ma laufali lea sa faataunuu i le vaiaso na tea nei, atoa ai ma le tuuina atu o ni a latou fautuaga i le tau sailiina o se au fili taitoa 7 a le atunuu.
Saunoa Lilomaiava e faapea, o le toatele lava o alii faiaoga ia o loo taitaia maia kalapu eseese i le atunuu, o nisi sa avea ma tagata taaalo muamua, ua malamalama i tulafono o le taaloga, ua iloa foi metotia ma auala e faatino ai le taaloga.
E i ai le talitonuga o Lilomaiava, o le tausaga lenei o le a sii ai le tulaga o le au a Amerika Samoa pe a fuafua atu i le maualuga lea ua i ai le faatinoina o le taaloga e tama taaalo.
“Feololo lava ni nai vaega e manaomia le fesoasoani i ai o le faiaoga i tama taaalo, e oo foi i au kalapu, e tatau ona matua tino u faiaoga e faaleleia a latou tama taaalo ma au taitasi, ina ia faafaigofie ai foi le galuega a le faiaoga mo le au fili pe afai e maea ona sailia ma faamautu mai e le Iuni,” o le saunoaga lea a Lilomaiava.
O nisi o fautuaga laiti na mafai ona momoli mai e Lilomaiava i le maea ai o uluai taaloga e saili ai se au i le amataga o le vaiaso nei, sa ia faamanino ai i tama taalo le tatau lea ona faaaoga le mafaufau i taimi uma o le taaloga, ma ia to’a foi le mafaufau o le tama taalo e faaaoga ai le polo.
O loo i ai le fuafuaga a le Iuni e tatau ona oo atu i le vaiaso fou ua mautu le filifiliga o le au fili a le atunuu, ma amata tuu faatasi loa mo ana tapenaga aua le faamoemoe e pei ona sauniuni atu i ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
MALAGA ALAFOTI TAALO KALAPU BRISTOL I PERETANIA
O se tala faanoanoa lenei mo isi o le atunuu e fiafia i le taaloga lakapi taitoa 7, ae o se tala faifia lea mo le alii taalo o Alafoti Faosiliva ma lona aiga, ina ua sainia se konekarate e taalo ai lea alo tautaua o le atunuu ma le kalapu lakapi a le Bristol i Peretania.
Na pau le eseesega o le konekarate lea ua saini e Alafoti, o le a le taalo mo le au taitoa 7 a le Bristol ae o le a ia laeiina le numera 6 poo le numera 8 foi mo le au taitoa 15 a lea kalapu iloga ma tautaua i Peretania.
E lei mamao atu foi na saini ai se konekarate a Alafoti ma le isi foi kalapu lakapi i totonu o Peretania, le kalapu o Toulous i Farani, ina ua faatoa maea le Ipu o le Lalolagi i le tausaga na tea nei, na piki ai loa Alafoti e taalo mo lea kalapu mo le umi e 6 masina.
O le filifilia ai o Alafoti e le kalapu lea mai Farani, na faavae lea i ni talanoaga sa faia i Niu Sila ao faagasolo ai le Ipu o le lalolagi, ma faafuasei ai loa ona maua le avanoa o Alafoti e taalo ai mo Toulous.
I le maea ai o lana konekarate lea, na toe taliu mai ai i le atunuu ma toe ofi atu i le au taitoa 7 a le Manu Samoa, i taamilosaga faaauau a le IRB e pei ona faagasolo ai i le tausaga na tea nei, lea o loo faatulaga mai ai Samoa i le tulaga fa ina ua maea taamilosaga e 8 sa faatautaia.
I ni faamatalaga o loo i luga o le upega o fesootaiga a le kalapu lenei o loo taua ai e faapea, o le sainia ia e Alafoti o se konekarate, o se tasi lea o tulaga ua leva ona tulimatai i ai le vaai a le alii faifeau ma le pulega a le kalapu, ina ua latou maitauina le tulaga taalo malosi o lenei alo o le atunuu i soo se taaloga sa fai ai o ia ma sui o Samoa.
O loo taua ai foi i ia ripoti se saunoaga a le alii o Alafoti e faailoa ai lona agaga fiafia ma le faafetai, ina ua maua se avanoa e ofi atu ai i totonu o lenei kalapu tautaua ma logologoa i Peretania.
O le ofi atu ai o Alafoti i le kalapu lenei, ua maua ai ma le avanoa la te feiloai ai ma le isi foi sui o le Manu Samoa i lana taitoa 7 o loo taalo ai, le susuga Fautua Otto.
O ni faamatalaga na faasoa mai e Otto ia Alafaoti na mafua ai ona unaia le loto o le nei alo o le atunuu, e fia maua sona avanoa e avea ai o ia ma totino o le kalapu, peitai o lea miti ua faataunuuina ina ua sainia lana konekarate i le vaiaso na tea nei.
Na taua e le alii faiaoga o le kalapu a Bristol o Liam Middleton e faapea, o se agaga fiafia ia te ia ina ua mafai ona taalo Alafoti mo lana kalapu.
Fai mai lana molimau, ua tele taimi o ia mataituina pea le taalo a Alafoti i au a Samoa, aemaise ai lava le tulaga o le pou e pei ona taalo ai i le laina i luma o le au taitoa 7.
O le tausaga e 2010 lea na siamupini ai le au taitoa 7 a Samoa i le taamilosaga atoa a le IRB, na avea ai Alafoti ma Mikaele Pesamino o alo o le atunuu na filifili mai i ai se tama taalo o le taamilosaga atoa, ma e ui sa faamanuiaina ai Pesamino i le faailoga MVP o le taamilosaga, peitai sa faamalieina le IRB i le tulaga mataina ma le maualuga sa i ai le faatinoina e Alafoti o le taaloga lakapi.
Ina ua salalau le tala e uiga i le malaga atu ai o Alafoti i Peretania mo lana kalapu fou, na faaalia ai e nisi e fiafia i le taaloga lakapi lo latou misia o lenei alo o le atunuu, aemaise lava o lea foi ua olioli mai le amataina o le taamilosaga taitoa 7 mo lenei tausaga.
Na taua e Auelua Papalii o Tafuna, o Alafoti, o se tasi lea o ana tama taalo e fiafia tele e matamata i lana taalo, aemaise lava le tulaga malosi o lana pue ma lana tamo’e.
“O Alafoti le isi tama ou te fiafia tele e matamata i lana taalo, e le gata e malosi toe saoasaoa, ae o se tagata foi e le fefe i se tagata, e osofai i soo se taimi aemaise lava i le taimi e latalata ai Samoa i luga o le laina sikoa a lana paga,” o le molimau lea a Papalii.
O le lagona foi lea o le susuga Peniamina Amituana’i, o se tasi o alii lakapi i se kalapu i le atunuu ina ua fesiligia e le Samoa News.
Na taua e Amituana’i, soo se taimi lava e o faatasi ai Alafoti ma Ofisa i le au taitoa 7 a le Manu Samoa, o taimi pito sili ia ona fiafia ai e matamata i le Manu Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala moni ae Kailo
Ua fa’ailoa mai e le Matagaluega o Pagota & Fa’asalaga {Dpeartment of Corrections} a le malo o Guam le su’esu’ega tele ua faia nei i le mafuaga o le maliu o se tasi o pagota Bernard Jennings. Ua fa’ailoa mai, e maua atu Bernard ua tautau mai lona tino i totonu o lona sela i le taeao o le aso Lua na te’a nei. Ua fa’ailoa mai e le fa’atonu o lea matagaluega, Jose San Agustin, ua fa’ate’ia tele o ia i lea mea ua tupu mai, ma ia asia lea sui, aua o se tagata o lo’o tautua i le Navy, ma i la’ua talanoaga sa faia ma ia, e iloga ai le poto tele o ia, ma e manino fo’i ia te ia le tulafono.
Ua fa’ailoa mai e le fa’atonu, o lo ua faia le su’esu’ega, ae o lo ua ia taumafai atili e fa’ateleina polokalama e fa’atautaia i totonu o le to’ese e mafai ona fiafia i ai ituaiga o tagata fa’apei o Bernard. E le faigofie lona tagata ona fa’afiafia i se mea na te faia e fa’aaoga i ai lona tomai a’o fa’afalepuipuia o ia. E ui ina taumafai i latou uma o i ai i le matagaluega, ae afai o polokalama o i ai e le mafai ona fa’atino e lea ituaiga o pagota, ona leai lea o se latou mea e mafai. Sa taumafai fo’i le matagaluega ina ia fa’asaoina mai le soifua o lea pagota e ala i le va’ai toto’a o mea e mafai ai e ia ona faia e pei ona ia fa’ataunu’uina nei, o le maliu lea ua pule i lona ola.
E le’i fa’ailoa mai le afuaga o le nofosala o lea tama i le to’ese i Guam ae peita’i ua fa’ailoa mai, atonu e mae’a lelei le sailiga a le matagaluega i le afuaga o lona faia o lea mea ia te ia, pe na fa’ao’o fo’i e se tasi ia te ia lea tulaga.
Fa’amaonia mai ‘AAFB’ Nofoaga Eafosi na Esikegi Va’alele:
Mai Guam fo’i ua fa’amaonia fo’i e le Andersen Air Force Base, ua fa’atautaia nei se su’esu’ega mae’ae’a a le AAFB e tusa ai o le va’alele na pa’u i se vaipanoa e i tua atu o le ogasami o le latou malo. Ua fa’ailoa mai o lo’o ua aoina pea fa’amaumauga e tusa o lea fa’alavelave, aua o lea e fa’atautaia ni a’oa’oga fa’apitoa i le Nofoaga o le Eafosi i Guam.
I lea nofoaga e fa’atautaia ai lava a’oa’oga fa’apea, ma e aufa’atasi mai i ai Eafosi a Ausetalia, Eafosi a Amerika ma le Eafosi a Iapani i lea nofoaga mo a latou fa’ata’ita’iga ma a’oa’oga fa’apitoa o a latou ave va’alele po’o pailate fou. O lea fo’i le feso’ota’iga e mafai ona autasia uma ai nei malo e tolu, i a latou feso’ota’iga fa’apa’aga.
E i ai mea ua le mafai ona fa’ailoa mai e le AAFB, ua le mafai ona latou fa’ailoa maia i le taimi nei po’o se va’alele a fea le malo lea e pa’u, pe o se va’alele fo’i o lo’o fa’aaogaina lea mo a’oa’oga fa’apitoa a sui o malo e tolu lea e tu’ufa’atasia a latou a’oa’oga fa’apa’aga i le ea e pei ona faia pea i Guam, ae maise ai, ua le mafai fo’i ona fa’ailoa mai po’o i ai se ua amia ai le soifua i nei fa’aa’oa’oga, pe ua na ona fa’amanu’alia ae le o maliu se tasi na fa’afoea lea va’alele.
O le a’oa’oga fa’apitoa a le Eafosi i le va o malo e tolu lea e faia e 23 va’alele o lo’o fa’aaogaina ai mai le Kadena Air Base ma e o’o lava nei a’oa’oga i le aso Gafua a sau nei. O le fa’aaogaina lava o va’alele latou e mae’a lelei i le aso Faraile, ae fa’ato’a ta’ape ma mae’a lelei isi a’oa’oga fa’apitoa tau tulafono i le ea, ae maise le fa’atulagaina o galuega fa’aola a le Eafosi i le va o malo e tolu i le aso Gafua o le vaiaso a sau. Peita’i, e ui ina le fa’ailoa mai e le Eafosi nei fa’amaumauga, ae na talanoa mai le sui o le Coast Guard ma latou fa’aalia mai, “E leais e va’alele o pa’u i ogasami i tua atu o le sone a Guam, peita’i, e i ai le fa’alavelave na tupu i le a’oa’oga fa’apitoa o pailate a le eafosi a malo e tolu lea e faaaogaina ai pea le nofoaga o le Eafosi i Guam. O le va’alele ituaiga F16 a le Eafosi na sese’e e tusa o le 100 futu i tua atu o le malae va’alele po’o luga o le mutia lea, i le malae va’alele i Saipan. E leai se tasi o fa’ailoa mai o lavea ai, pe ua faaleagaina fo’i le va’alele. ua toe fa’aleleia uma lava nei meatotino. Peita’i ua fa’amautu mai e lea sui o le Coast Guard, e le o i ai se vaalele i le sami, ma e le o o fo’i i ai le Coast Guard i se mea fa’apena i le sami.
Pepelo Na ‘Ave Fa’amalosi - Se’i Maua Ai Se Tupe
Mai le teritori o Guam ua fa’ailoa mai ai se tama e 23 ona tausaga, le ali’i o Shawn Ray Lujan ua tu’ua’ia nei i lona faia o se tala fa’atupu ma pelogia ai le vaega o Leoleo Su’esu’e o lo’o latou sailia le tonu o lea mataupu. O lana tala o ia sa ‘avea fa’amalosi ma sa fa’afefeina o ia i le fana ina ia mafai ona avatua ai se vaega tupe mo le na ia avea fa’amalosia o ia.
O le tupe lea sa mana’omia e i latou na avea fa’amalosi lea tama e $5,000. mai tagata o lona aiga ma ni ana uo mamae. Peita’i, e tusa ai ma fa’amaumauga a le fa’amasinoga, ua tu’uaia nei Shawn Ray i lona pelogia o le fa’amasinoga, ae o ana mea sa fai, na te faia emeli i lona aiga ma ana uo mamae, o lo’o ia fa’atauina fuala’au fa’asaina mo le tagata e igoa ia Reaper, ma o lo’o i ai la se tinoitupe e $5,000. o lo’o aitalafu ai o ia. O lea ua ‘ave fa’amalosia ai o ia.
Peita’i, ina ua sailiili leoleo i lea mataupu, ua va’aia ai le ali’i o Shawn Ray o avea lana ta’avale i totonu o le a’ai o Dededo, na saisaitia mai ai lava o ia i na moliga o le taufa’avalea ma le gaoi. Na maua atu ai lava fo’i ma le ‘aisa ia te ia. Na fa’ailoa ane e Shawn Ray i leoleo, o lea tala sa ia fa’apea ai, ua avea fa’amalosia o ia ma ua fa’afefe fo’i o ia i le fana, o se pepelo lava.
saunia: Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala otooto mai le Fono Faitulafono
FESILIGIA LE MAOTA FOU O LO O FAUSIA A LE FONO
Na fesiligia e le afioga i le alii Senatoa ia Lualemaga Faoa i le taeao ananafi le tulaga ua i ai le fale fou lea o lo o fausia a le Fono Faitulafono, po o afea e mae’a ai le galuega.
Saunoa le alii Senatoa, o lenei galuega ua tele masina ma aso o fausia mai, peitai e foliga mai e i’u ina mae’a le tauaofiaga mulimuli a le fono lea ua nofoia nei, ae le’i mae’a lava lenei galuega.
“Ou te manatu e tatau ona umusa le galuega lea a’o le’i tapunia le tauaofiaga lenei a le fono,” o le saunoaga lea a Lualemaga i luma o le maota maualuga i le taeao ananafi.
Na saunoa le sui peresetene o le Senate, ia Tulifua Tini Lam Yuen, e le o lava sona silafia i le galuega ua fesiligia, ae mafai ona toe maua mai se isi faamatalaga i se taimi o i luma pe a taunuu mai le alii peresetene, lea o lo o i atunuu i fafo.
Na fesiligia e le Samoa News se tasi o alii kamuta o lo o galue ai i le konekarate o lo o faatinoina le galuega fou a le Fono, ma ia taua ai e faapea, o le konekarate a le Paramount Constructions o lo o latou fausiaina le galuega i le taimi nei.
O le galuega fou a le fono ua fesiligia, o le maota lea ua faapitoa mo Fesootaiga a le Fono, lea na fausia mai i se vaega tupe na maua mai i Tupe na tuuina mai e toe faaleleia ai le Tamaoaiga o le atunuu, ina ua tuana’i le galulolo ia Setema 2009.
FA’ATULAGA LE ISI ILOILOGA KOMITI SU’ESU’E SENATE
O le Aso Tofi nei ua faamoemoe e faia ai le isi iloiloga a le Komiti Suesue a le Senate, mo le talanoaina o nisi o mataupu ua oo i ai la latou suesuega.
Na taua e le taitaifono o le komiti ia Lualemaga Faoa e faapea, o le iloiloga i le vaiaso nei ua maea ona faatulaga, ma ua uma foi ona tuuina atu tusi valaau mo molimau e ao ona oo mai e molimau.
O le vaiaso na te’a nei na fesiligia ai e le komiti suesue le mataupu e uiga i le Vaega Tosova’a, ae o le vaiaso nei ua faamoemoe e fesiligia ai nisi o mataupu o loo fia malamalama ai le maota i le Matagaluega o Aoga.
FESILIGIA SENATOA TULAGA UA I AI FALEAOGA MA AOGA
O le iloiloga a le Komiti o le Faagaioiga o le Malo i le taeao o le Aso Tofi o le vaiaso nei, o le a fesiligia ai e le komiti tulaga ua i ai sauniuniga a le Matagaluega o Aoga mo le toe a’e o fanau aoga i le vaiaso fou.
Na saunoa le taitaifono o le komiti, le susuga Velega Savali Jr, o le agaga o lenei iloiloga, ona o lo o toatele Senatoa o lo o fia malamalama i le tulaga ua i ai tapenaga a le matagaluega, aemaise ai foi o lo o faasea ni isi o Senatoa i le tulaga faaletonu o lo o i ai faleaoga ma aoga a latou itumalo.
O se tasi o mataupu na laga i luma o le maota, o le tulaga o lo o i ai le aoga i le motu o Aunuu, ma le tulaga o le suavai taumafa e pei ona saunoa i ai le alii Senatoa ia Fuata Dr. I’atala.
Saunoa Fuata, o le faafitauli o lo o tulai mai i le aoga i Aunuu, o lo o la’u atu i uta i Auasi le suavai mo fanau aoga, ae a faaletonu loa le tau ma leai ni va’a e feoa’i, ona pagatia loa lea o le aoga i le leai o se suavai.
O lo o talosagaina e le alii Senatoa le tatau ona i ai se tane vai mo Aunuu, e tatau foi ona fesiligia le Polokalame o lo o Faatupeina Galuega tetele (CIP) a le malo, po o i ai se vaega tupe o i ai e ono maua ai se fesoasoani mo Aunuu.
Na faamanino e Velega e faapea, o le molimaua a le Ofisa o loo vaavaaia le polokalame a le CIP, o loo i ai tupe o loo avanoa mo galuega fesoasoani pe a manaomia, peitai e le o faailoaina e le Matagaluega o Aoga i aoga taitasi, e mafai ona latou talosaga i le CIP mo se tupe pe afai e manaomia se fesoasoani.
O le iloiloga i le vaiaso nei o le a manino ai tulaga e pei ona fia malamalama i ai nisi o Senatoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fagogo: Salu Vale le Lau Ta’amu a A’opo
[Malo le faitau, malo foi le onosai, ae alo mai loa o le toe sosooina lenei o la tatou tala faasolo, lea na gata mai i le vaiaso na tea nei i le taimi lea ua vaaia ai e Lumepa lona to’alua ua savavali ane ma leoleo.]
E le’i tali Lumepa i le fesili a Iose sei vagana ai le lue atu i ai o lona ulu e faailoa atu ai o loo aumai lona ofu lelei, ae o ona loimata i le taimi lea ua pei o le timu to le maligi ifo ina ua ia vaaia si ona toalua o loo loka ona lima, ae o loo taitai atu e leoleo e toalua, pei o se tagata ua ia faia se mea matuia. O aiga uma o pagota ia ua faatulaga a latou faamasinoga i le aso lea, ua na o le laulaututu matamata a’o taitai atu i latou e leoleo i le potu faamasino maualuga lea ua faatulaga e valaauina ai a latou mataupu. Atonu o ni faiga masani lava ia e leoleo ma aiga o pagota, o le taimi lava e taunuu ai pagota i tua o le potu faamasino, ona agai atu loa lea o latou aiga e avatu a latou laei mama e faamaulu aua le taimi e tulai ai i luma o le alii faamasinoga.
“O a mai oe, o le a sau mea ga ai agapo?...” o le tau fai saputu atu lea o fesili a le fafine o Lumepa isi ona toalua ao ia tatala le ato o loo i ai le ofutino o Iose. “Kago mai i lou ofu lea ma avaku lau pulu lea e lamu e faamagogi ai ou guku ma e saugi loa i lou faamasigoga, lea o le a ou kakalo aku mo oe.” Na ona uma lava o tala a le fafine ona toe savali ese mai loa lea ma agai atu i totonu o le potu faamasino e faatali ai le taimi e amata ai le faamasinoga a lona toalua, ma o se taimi muamua lea ua ia ulufale ai i lenei potu. “Tula’i le fa’amasinoga,” o le alaga lea a le alii leoleo o loo tu i le faitoto’a e ulufale mai ai le faamasino sili, ma vaaia ai le tau fai tula’i uma o tagata e oo lava foi i pagota ia ua nonofo mai i totonu o le pa e faapitoa mo i latou o le a valaau a latou mataupu.
E na o Iose lava le pagota o lea faatoa valaau lana mataupu mo le taimi muamua, ae o isi pagota uma, o le aso lea e lau ai a latou faasalaga mai solitulafono ua maea ona latou tali ioe i ai. “Faamasinoga i le va o le malo ma Iose Filipo,” o le alaga lea a le alii Lesitala lea e fofogaina mataupu a le faamasinoga, ma vaaia ai le tu i luga o Iose ma savali atu o le pa, ona talanoa mai lea o le alii faamasino atoa ai ma le lauina o moliaga faasaga ia te ia, lea e aofia ai le fasioti tagata pa’ivalea ma le sola ese ma leoleo. O le maea ai o le uluai iloiloga a Iose na faia ai loa le poloaiga a le faamasinoga e tatala ai o ia i tua mai le falepuipui e faatali ai le isi ana iloiloga ma le tuutuuga, e tatau ona oo atu i le aso lea ua maua sana loia atoa ai ma ni ana molimau e fesoasoani ia te ia. “Malo le ogosa’i ia ke oe le uso, o le mea sili o lea ua maea ma le maguia lau ulua’i iloiloga, ae kakou fekaui i uta pe a oo gagei, ae aua eke popole o a’u le isi molimau mo oe i lou faamasigoga,” o upu ia a le tamaititi o Fatu ao ia faatalofa atu ia Iose i fafo o le potu faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Lagolago ni isi matua faasea faipule faasaga i pasi aoga
E to’atele ni isi o matua o lo o lagolagoina se faasea a se tasi o Faipule, i le vave usu o pasi aoga e piki fanau aoga ae le’i taitai ona malamalama le taeao.
Na faailoa mai e ni isi o matua i le Samoa News e faapea, afai o lo o naunau le Ofisa o Aoga e faasoasoa taimi o pasi ina ia mafai ona la’u uma fanau i aoaoga, e tatau foi ona silasila mamao i le saogalemu o fanau aoga.
“O isi taeao e taunuu le pasi aoga i luma i e piki fanau aoga ua ta le 6:00, a’o le taimi lea e le’i malamalama lelei le taeao, e na o le momomo o le loto i le vaai atu i nai fanau aoga ua vave usu i le aoga ae le’i taitai oo i se taimi e tatala ai faleaiga a le aoga poo potu aoga fo’i,” o le faasea lea a le tina o Luisa Vaoleti o Fagatogo, o se tasi o matua o lo o aooga ona alo i le aoga tulaga muamua i Pago Pago.
Fai mai ni isi o matua, e tatau i le Fono ona fautua i le Ofisa o Aoga, ina ia faatulaga lelei taimi e piki ai e pasi aoga nai fanau, ona o isi taimi e fia momoe fanau aoga i totonu o le potu ae lei taitai uma le aso aoga, e mafua mai i le vave ala i luga ona o le tau tuliga o le taimi o le pasi.
Fai mai le isi tina, e popole o ia i le saogalemu o lana fanau teine o lo o aooga i le aoga, ona o lea e vave usu le pasi ae le’i malamalama lelei le taeao.
O le mataupu lenei na laga e le afioga i le alii faipule mai Fagatogo ia Maugaoalii Leapasi Tusipa Anoa’i, i se iloiloga ma le Faatonusili o Aoga a le malo, le tofa Vaitinasa Dr. Salu Hunkin-Finau i le vaiaso na te’a nei.
Na taua e Maugaoalii e faapea, “O isi aso ou te mulimuli ai lava i tua o le pasi aoga seia oo atu i le faleaoga i Pago Pago, ona ou te fia vaai poo a gaioiga a fanau aoga e fai i le taimi e taunuu atu ai, peitai o ni isi o taimi ou te vaaia ai fanau e nofonofo solo i fafo o le faleaoga, ona e le’i oo i le taimi e tatala ai potu aoga ma le fale ai, a’o lenei ua vave usu atu ona ua vave piki latou e le pasi aoga”.
Sa ia fautuaina ai le Faatonu o Aoga, ina ia ona toe fai se suiga i taimi o pasi aoga ina ia mautinoa e usu fiafia ma usu malosi fanau i taeao uma i le aoga.
Na taua e le tama o Motuga Tagoa’i o Fagatogo e faapea, e tele faalavelave e ono aafia ai fanau pe a vave taunuu i le faleaoga, aemaise lava pe afai e taunuu ae lei i ai ni faiaoga ua taunuu i le aoga.
O le faasea lava foi lea na laga e le faipule o Manu’a, le afioga ia Toeaina Faufano Autele ina ua maua lona avanoa e fesiligia ai le tamaitai faatonu.
Na taua e Toeaina e faapea, o le isi lea mafuaga e ala ai ona tutupu faalavelave i fanau teine aoga, ona o le vave momoli i le faleaoga, ae mafua mai ona ua vave alu atu le pasi aoga.
“E le mafai ona malu le pito laau a matua o lo o taumafai atu i ai e puipui fanau teine, pe afai e lape mai foi le pito laau a le malo, pau le auala e foia ai le faafitauli lenei, o le lava o pasi aoga e la’u ai fanau, ona le toe vave usu lea o pasi aoga i le vaveao e le’i malamalama,” o le saunoaga lea a Toeaina.
Na taua e ni isi o matua mai le afioaga o Fagatogo o lo o aooga a latou alo i Pago Pago, o isi aso pe afai e le maua e a latou fanau le pasi aoga, latou te faaaoga ai pasi tua e momoli ai a latou fanau i le aoga ae totogi pasese.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.